Diari Oficial de la Generalitat Valenciana


Sumari del DOGV 8582, del 02-07-2019 (2019/6610)

RESOLUCIÓ de 27 de juny de 2019, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova el seu Reglament de funcionament i règim interior, en desenvolupament de la Llei 11/2016, de 28 de novembre, de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2019/06/27/(1)**

### Versions

 06/01/2022 - Actualitat  16/07/2019 - 05/01/2022  Text inicial: 03/07/2019 - 15/07/2019 

### Dades del document

Número de DOGV
:   8582

Data del DOGV
:   02-07-2019

Secció del DOGV
:   I. DISPOSICIONS GENERALS

Número del document
:   2019/6610


Data del document
:   27-06-2019

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Anàlisi jurídica

 Descriptors 

:   * Agència de Prevenció i Lluita contra el Frau i la Corrupció de la Comunitat Valenciana
    * reglament intern
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 06.01.2022 -**

 

**Resolució de 27 de juny de 2019, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova el seu Reglament de funcionament i règim interior, en desenvolupament de la Llei 11/2016, de 28 de novembre, de la Generalitat.**

[**(DOGV núm. 8582 de 02.07.2019)**](http://www.dogv.gva.es/datos/2019/07/02/pdf/2019_6610.pdf) **Ref. 006175/2019**

**ÍNDEX**

 

**Preàmbul**

**TÍTOL I. Disposicions generals**

**TÍTOL II. Direcció General de l****’Agència**

**TÍTOL III. Estructura organitzativa**

**TÍTOL IV. Consell de Participació**

**TÍTOL V. Prevenció, formació i documentació**

**TÍTOL VI. Procediment d****’investigació**

**Capítol I. Principis i objecte de les actuacions**

**Capítol II. Anàlisi i avaluació prèvia**

**Capítol III. Inici de les investigacions**

**Capítol IV. Desenvolupament de les investigacions**

**Capítol V. Conclusió de les actuacions**

**TÍTOL VII. Protecció del denunciant**

**TÍTOL VIII. Procediment sancionador**

**TÍTOL IX. Personal al servei de l****’Agència**

**Capítol I. Disposicions generals**

**Capítol II. Drets, deures i incompatibilitats**

**Capítol III. Règim disciplinari**

**TÍTOL X. Règim económic i pressupostari i de contractació**

**Capítol I. Règim económic i pressupostari**

**Capítol II. Règim patrimonial i de contractació**

**TÍTOL XI. Rendició de comptes i transparència**

**TÍTOL XII. Registres de l****’Agència, seu electrónica i bústia de denúncies**

**DISPOSICIONS ADDICIONALS**

**DISPOSICIÓ TRANSITÒRIA**

**DISPOSICIÓ DEROGATÒRIA**

**DISPOSICIONS FINALS**

**ANNEX**

 

 

PREÀMBUL

 

La Llei 11/2016, de 28 de novembre, de l’Agència de Prevenció i Lluita contra el Frau i la Corrupció de la Comunitat Valenciana, modificada per la Llei 27/2018, de 27 de desembre, de mesures fiscals, de gestió administrativa i financera i d’organització de la Generalitat, preveu, en la seua disposició transitória primera, que el director o directora de l’Agència elaborarà i presentarà a les Corts el projecte de reglament de funcionament i règim interior de l’Agència per a la seua aprovació posterior per part de l’Agència.

A través d’aquest reglament, l’Agència desenvolupa i estableix les bases reguladores de la seua activitat sobre els principis establits per la llei fundacional i la seua naturalesa d’autoritat administrativa, independent de les administracions públiques incloses en el seu àmbit d’actuació, amb personalitat jurídica própia i plena capacitat d’obrar per al compliment de les seues finalitats, adscrita a les Corts i que es relaciona amb el Consell, els governs locals i la resta d’institucions valencianes conforme al que estableix la Llei de l’Agència.

Les característiques que ha aconseguit el fenomen de la corrupció, entesa com l’ús indegut o l’abús de poder per a l’obtenció d’avantatges o beneficis il·legítims, o el desviament de recursos d’origen públic de la seua finalitat natural, així com la necessitat de previndre aquest fenomen com a risc latent que pot desenvolupar-se en qualsevol àmbit de l’exercici de potestats públiques, exigeix l’establiment i el desenvolupament d’estratègies, dirigides a la participació activa de la societat en la prevenció i l’eradicació d’aquestes pràctiques, que danyen les economies, redueixen la capacitat i la credibilitat de les administracions públiques per a resoldre els problemes de la ciutadania, trenquen el principi constitucional d’igualtat i, fins i tot, a vegades atempten contra la própia democràcia.

Tot aixó juntament amb la necessitat de protegir les persones que en compliment del seu deure ciutadà desitgen alertar dels casos de fraus o corrupció i necessiten un marc jurídic de protecció que en garantisca la indemnitat, i la de disposar i oferir bases de coneixement, formació i sensibilització, capaces de crear una cultura de repudi de tota conducta que propicie la corrupció, requereixen l’existència d’entitats i organismes especialitzats que tenen instruments, recursos i persones expertes, especialment preparades, per a escometre tasques tan complexes amb eficàcia i eficiència.

Així ho estableixen els articles 6 i 36 de la Convenció de les Nacions Unides contra la Corrupció de 2003, ratificada per Espanya el 9 de juny de 2006 (BOE 171, 19.07.2006), i en el marc de la Unió Europea, el Conveni civil contra la corrupció (núm. 174 del Consell d’Europa) de 4 de novembre de 1999 (BOE 78, 31.03.2010), l’article 325 del Tractat de funcionament de la Unió Europea que imposa als estats membres l’obligació de combatre el frau i qualssevol activitats il·legals que perjudiquen els seus interessos económics, o la creació de la seua própia oficina antifrau, l’OLAF, amb competències d’investigació independent des de 1999.

Segons el que preveu l’article 133 de la Llei 39/2015, d’1 d’octubre, del procediment administratiu comú de les administracions públiques, que regula la participació ciutadana en el procediment d’elaboració de normes amb rang legal o reglamentari, es va procedir, entre desembre de 2017 i gener de 2018, a la consulta pública general, a través del portal web de les Corts, acompanyada de la invitació directa a les persones, les institucions i els organismes afectats, mitjançant la qual se sol·licitava la opinió en relació amb els problemes sobre els que pretén incidir aquest reglament, la seua necessitat i l’oportunitat de la seua aprovació, així com els objectius de la norma. La participació ciutadana es va manifestar amb la presentació d’una sèrie d’escrits, les observacions i les propostes dels quals s’han tingut en compte en aquesta redacció.

D’aquesta manera, amb els resultats de la consulta pública i les aportacions rebudes, el que disposa la Llei 11/2016, de creació de l’Agència, i els antecedents de dret internacional, s’ha procedit a definir l’estructura organitzativa de l’Agència, la regulació del seu funcionament i el desenvolupament dels procediments quan es refereix a l’anàlisi i la investigació, a la protecció dels denunciants i a l’exercici de la potestat sancionadora, així com el règim jurídic de la mateixa agència, del seu personal i la gestió economicopressupostària. Igualment, s’estableixen les obligacions de transparència, bon govern i rendició de comptes davant de les Corts i davant de la ciutadania, i es crea a aquest efecte un consell de participació. També es dona resposta als nous requeriments, exigències i necessitats de l’Administració electrónica.

Aquest reglament s’estructura en dotze títols, noranta-un articles, dues disposicions addicionals, una disposició transitória, una disposició derogatória i dues disposicions finals.

El títol I regula la naturalesa jurídica de l’Agència, defineix el frau i la corrupció i l’àmbit d’actuació de l’Agència, les funcions i els mitjans d’aquesta. Estableix els principis rectors i els fonaments ètics i de conducta, les relacions amb altres órgans i institucions i els sistemes d’informació, documentació i arxiu.

El títol II desenvolupa les funcions de la directora o director de l’Agència, en regula la suplència, la delegació de signatura i la possibilitat de fer encàrrecs de gestió. A més, preveu el Consell de Direcció, com a órgan col·legiat d’assistència i assessorament al director o directora, i incorpora a aquest les persones responsables de les cinc unitats administratives de l’Agència.

El títol III estableix l’estructura organitzativa de l’Agència, amb tres direccions funcionals (la de prevenció, formació i documentació, la d’anàlisi i investigació i la d’assumptes jurídics), una àrea d’administració, recursos humans i gestió económica, i un gabinet de relacions institucionals, comunicació i participació ciutadana.

El títol IV inclou el Consell de Participació, definit com a órgan assessor i de consulta de l’Agència i via per a la participació de la societat civil i de persones expertes, dins de l’àmbit de la prevenció i la lluita contra el frau i la corrupció; relaciona les seues funcions, la seua composició i les seues regles de funcionament.

El títol V, dedicat a la prevenció, la formació i la documentació, recull les actuacions de l’Agència dins d’aquest àmbit, i destaca el foment de marcs d’integritat pública, anàlisi de riscos i plans de prevenció, en col·laboració amb les persones i les entitats interessades, i també el desenvolupament de programes de formació, elaboració de materials i creació d’un fons documental especialitzat.

El títol VI recull el procediment d’anàlisi i investigació, els principis que el regeixen, el seu objecte, la determinació prèvia de versemblança, maneres d’iniciació, la denúncia i les comunicacions, el desenvolupament de les investigacions, l’informe d’investigació i les formes de finalització del procediment.

El títol VII introdueix les regles de protecció de les persones denunciants, la seua definició a aquest efecte, el deure de reserva de l’Agència i la protecció de la seua identitat, els seus drets, el procediment per a la concessió de l’estatut de persona denunciant i per a la pèrdua, i l’especificació de la prohibició de represàlies i de les mesures per a la protecció.

El títol VIII conté el procediment sancionador, órgan competent, principis, actuacions prèvies, inici, instrucció, audiència, resolució i efectes.

Els títols IX i X incorporen, respectivament, la regulació relativa al personal de l’Agència i al seu règim economicopressupostari i de contractació pública.

El títol XI tracta del règim de rendició de comptes de l’Agència davant de les Corts, a través de la memória anual de l’Agència, els informes especials o extraordinaris, les recomanacions i les compareixences en comissions, així com la transparència en l’activitat pública i el dret d’accés.

El títol XII es dedica al registre de l’Agència, la seu electrónica, la bústia de denúncies, el registre de convenis i el tractament de dades de caràcter personal.

Finalment, pel que fa a les disposicions addicionals, transitória, derogatória i finals, s’introdueixen qüestions que no conté l’articulat del reglament; situacions jurídiques iniciades abans de l’entrada en vigor d’aquest; la clàusula derogatória general de salvaguarda, les autoritzacions i els mandats dirigits a la producció de disposicions necessàries per al desenvolupament i l’execució de la norma, i la seua entrada en vigor.

El contingut de la norma s’ajusta als principis de necessitat, eficàcia, proporcionalitat, seguretat jurídica, transparència i eficiència, previstos en l’article 129 de la Llei 39/2015, d’1 d’octubre, del procediment administratiu comú de les administracions públiques.

Així, quant a la seua necessitat, aquest reglament es justifica per raons d’interés general, i per a materialitzar la previsió legal de desenvolupament normatiu que conté l’article 2 i la disposició transitória primera de la Llei 11/2016, de 28 de novembre, de la Generalitat, de l’Agència de Prevenció i Lluita contra el Frau i la Corrupció.

Respecte del principi d’eficàcia, es destaca, d’una banda, que ha sigut el legislador mateix qui ha fitat els objectius perseguits per la norma, ja que ordena que s’aprove aquest reglament. I, d’una altra, que a tal fi, el text reglamentari presenta una estructura dividida en dotze títols desenvolupant aspectes que resulten fonamentals per a l’organització, l’exercici de les funcions i el desenvolupament dels procediments que són competència de l’Agència.

Igualment, és aquesta una norma que respon al principi de proporcionalitat, que conté la regulació imprescindible per a portar a degut efecte, dins del nostre territori, el que estableix la normativa internacional referida anteriorment, i fa del reglament una eina eficaç i eficient per a previndre i lluitar contra el frau i la corrupció.

D’una altra banda, la norma és coherent amb el principi d’eficiència, en tant que la seua aplicació assegura la màxima eficàcia dels seus postulats i el millor compliment de les funcions de l’Agència amb els menors costos possibles.

En relació amb el principi de transparència, el text defineix clarament els seus objectius, reflectits en el seu preàmbul i en l’informe de necessitat i oportunitat que acompanya l’expedient del projecte normatiu, resultat d’un procés participatiu i present en el text reglamentari, en aspectes com ara la bústia de denúncies i l’oficina virtual de l’empleat públic, el Consell de Participació o les regles generals sobre transparència aplicables a l’entitat.

Finalment, la regulació que conté aquest reglament s’ajusta al principi de seguretat jurídica, coherent amb la resta de l’ordenament jurídic internacional i de la Unió Europea, que genera un marc normatiu estable, integrat i clar.

En virtut d’aixó, conforme a l’atribució conferida en la referida disposició transitória primera, apartat dos, de la Llei 11/2016, de 28 de novembre, de la Generalitat, i al nomenament del president de les Corts efectuat mitjançant resolució de 29 de maig de 2017 (BOCV núm. 184 de 02.06.2017), oït el dictamen del Consell Jurídic Consultiu, aquesta direcció de l’Agència resol aprovar el Reglament de funcionament i règim interior de l’Agència de Prevenció i Lluita contra el Frau i la Corrupció de la Comunitat Valenciana, en desenvolupament de la Llei 11/2016, de 28 de novembre, de la Generalitat, en els termes que a continuació s’insereixen.

 

**Índex** **?**

 

TÍTOL I  
 Disposicions generals

 

**Article 1. Objecte del reglament**

1. L’objecte d’aquest reglament és regular el funcionament i règim interior de l’Agència de Prevenció i Lluita contra el Frau i la Corrupció, d’ara en avant, l’Agència, creada mitjançant la Llei 11/2016, de 28 de novembre, de la Generalitat.

2. Aquest reglament estableix l’estructura organitzativa de l’Agència i els seus principis rectors, desenvolupa les seues funcions i procediments en matèria de prevenció, d’anàlisi i investigació, sancionadora i de protecció a les persones denunciants, recull el règim jurídic del personal al servei de l’Agència i el règim pressupostari, de contractació i gestió económica, introdueix regles generals sobre transparència, registre general, seu electrónica i bústia de denúncies, i inclou el Consell de Participació.

 

**Article 2. Naturalesa jurídica, règim jurídic i finalitat de l****’Agència**

1. L’Agència és una entitat amb personalitat jurídica própia i plena capacitat d’obrar per al compliment de les seues finalitats.

2. L’Agència està adscrita a les Corts.

3. En l’exercici de les seues funcions, l’Agència actua amb independència de les administracions públiques i de les autoritats i de les persones jurídiques i físiques que integren el seu àmbit d’actuació.

4. El règim jurídic aplicable a l’Agència és l’establit en la seua Llei de creació. Respecte a tot el que no estiga previst en la Llei de creació i en la seua normativa de desenvolupament, serà aplicable la normativa vigent en matèria de procediment administratiu comú.

5. La finalitat que té és previndre i eradicar el frau i la corrupció de les institucions públiques valencianes, l’impuls de la integritat i l’ètica pública, i el foment d’una cultura de bones pràctiques i de rebuig del frau i la corrupció en el disseny, l’execució i l’avaluació de les polítiques públiques i en la gestió dels recursos públics. Així mateix, presta atenció especial a la protecció dels denunciants.

 

**Article 3. Àmbit d****’actuació de l’Agència**

1. L’àmbit d’actuació subjectiu de l’Agència comprén totes les administracions, entitats i institucions públiques, organismes i persones físiques i jurídiques a què es refereix l’article 3 de la Llei 11/2016, de 28 de novembre, de la Generalitat.

2. Si en el curs de les actuacions de l’Agència s’observen indicis que s’han comés infraccions susceptibles de sanció competència d’un altre órgan d’acord amb la normativa sectorial, o infraccions disciplinàries, la directora o director de l’Agència ho comunicarà a l’órgan que en cada cas corresponga, que instarà l’obertura del procediment oportú.

3. Si hi ha indicis de l’existència de conductes o fets presumiblement constitutius de delicte, s’interrompran les actuacions i s’hi aportarà immediatament tota la informació al Ministeri Fiscal o a l’autoritat judicial. En cas que l’autoritat judicial o el Ministeri Fiscal inicien un procediment per a determinar el relleu penal d’uns fets que constitueixen, al mateix temps, l’objecte d’actuacions d’investigació de l’Agència, aquesta proporcionarà el suport necessari i serà un órgan de col·laboració amb l’autoritat judicial i el Ministeri Fiscal quan siga requerida. L’Agència sol·licitarà a la Fiscalia informació periódica respecte del tràmit en què es troben les actuacions iniciades a instància seua.

4. En cas que se’n puga derivar una possible responsabilitat comptable, es traslladaran les actuacions a la jurisdicció del Tribunal de Comptes.

 

**Article 4. Funcions i mitjans**

1. Són funcions de l’Agència les previstes en l’article 4 de la Llei 11/2016, de 28 de novembre, de la Generalitat, així com qualsevol altra que es derive del que preveu la llei, o que puga establir-se en la normativa vigent, actual o futura.

2. L’Agència disposarà dels mitjans materials, personals i económics necessaris per al seu funcionament. Els seus recursos económics estan integrats per les assignacions amb càrrec als pressupostos de la Generalitat, pels rendiments procedents dels béns i els drets propis o que li siguen adscrits i per qualsevol altre ingrés o assignació que li puga correspondre per dret com a persona jurídica amb plena capacitat d’obrar, així com per l’import de les sancions que preveu la Llei 11/2016, de 28 de novembre, de la Generalitat, que amb caràcter general tindran naturalesa d’ingressos de dret públic.

 

**Article 5. Principis rectors i d****’actuació de l’Agència**

L’Agència, la direcció d’aquesta i tot el seu personal actuaran segons els principis de: legalitat, respecte a la dignitat i els drets humans, igualtat, interés general, objectivitat, independència, imparcialitat, neutralitat, proporcionalitat, confidencialitat, integritat, exemplaritat, professionalitat, responsabilitat, dedicació, lleialtat institucional, eficàcia i eficiència, transparència i rendició de comptes.

 

**Article 6. Codi ètic i de conducta**

1. Mitjançant resolució del director o directora de l’Agència s’aprovarà un codi ètic i de conducta, a proposta del Consell de Direcció de l’Agència a què es refereix l’article 17 d’aquest reglament, que reculla els principis ètics i els valors de bon govern que han d’informar tota actuació de l’Agència i regule les normes de conducta que necessàriament ha d’observar el personal al seu servei, especialment les regles relatives als conflictes d’interessos. Aquest codi determinarà els mecanismes i el procediment per a garantir-ne l’efectivitat, l’avaluació i l’impuls, a l’efecte del qual preveurà l’existència d’un comité d’ètica que vetle per la seua aplicació adequada.

2. El Comité d’Ètica és un órgan col·legiat consultiu per a impulsar, fer seguiment i avaluar el compliment del codi. Els seus informes i recomanacions no tenen caràcter vinculant.

3. El Comité d’Ètica, de composició paritària, estarà integrat per un màxim de quatre persones, tres externes de professionals de prestigi reconegut en l’àmbit de la defensa de l’ètica, la integritat i la transparència públiques, entre els quals, almenys un serà jurista, i una persona de l’Agència, triada pel seu propi personal.

4. El codi ètic i de conducta concretarà les funcions, el règim i el funcionament del Comité d’Ètica.

5. El codi ètic i de conducta es publicarà en el Butlletí Oficial de les Corts, en el Diari Oficial de la Generalitat i en el portal de transparència de l’Agència.

 

**Article 7. Criteri de paritat**

Entre el personal de l’Agència i en els órgans col·legiats que es puguen crear en el desenvolupament d’aquest reglament, inclosa la taula negociadora de condicions de treball, en cada una de les seues representacions, hi haurà presència paritària de dones i homes, i s’ajustarà al principi d’equilibri per raó de sexe, conforme a la normativa vigent.

 

**Article 8. Identificació visual**

1. L’anagrama institucional de l’Agència, que identifica visualment l’entitat, gaudeix de la protecció que dispensa l’Agència Espanyola de Patents i Marques, que és del seu ús exclusiu, a l’efecte del qual podrà exercir les accions pertinents en cas d’ús no autoritzat.

2. L’anagrama de l’Agència és el que reprodueix l’annex d’aquest reglament, i només podrà modificar-se per resolució de la directora o director de l’Agència, comunicada a la Mesa de les Corts.

3. Els escrits i les certificacions de l’Agència s’autentiquen mitjançant la signatura del director o directora, o del personal autoritzat, segellada amb l’anagrama. En cas de document electrónic, aquest se signarà electrónicament o mitjançant qualsevol altre element de validació que siga conforme a la legislació vigent, i se li associarà en tot cas una referència temporal que consistirà en un segellament de temps.

4. En la documentació que genere l’Agència podrà utilitzar-se la denominació abreujada Agència Valenciana Antifrau.

 

**Article 9. Confidencialitat**

Les actuacions de l’Agència tenen caràcter reservat per a evitar perjudicis a la persona o a l’entitat investigada i als denunciants, informadors o alertadors, i com a salvaguarda de l’eficàcia del procediment jurisdiccional o administratiu que es puga iniciar com a conseqüència d’aquelles.

 

Article 10. Relacions amb altres órgans i institucions

1. L’Agència podrà establir fórmules de col·laboració de qualsevol índole amb altres órgans de les administracions, entitats i institucions públiques, persones físiques i jurídiques, subjectes al seu àmbit d’actuació o no, amb la finalitat de propiciar l’intercanvi d’informació i fer activitats preventives, formatives o qualssevol altres que permeten aconseguir objectius d’interés comú.

2. L’Agència, per a complir les funcions que té encomanades i en l’àmbit que li és propi, pot sol·licitar col·laboració, assistència i intercanvi d’informació de la Sindicatura de Comptes. Els termes d’aquesta col·laboració han d’establir-se mitjançant plans i programes conjunts, convenis i protocols de col·laboració funcional, en el marc de la normativa aplicable.

3. En el context de la realització de diligències d’investigació penal, instrucció de causes i celebració de judicis, relacionats amb les funcions de l’Agència i el seu àmbit d’actuació, aquesta podrà col·laborar amb el Ministeri Fiscal, els Jutjats i els Tribunals, quan així es requerisca, mitjançant l’assistència tècnica i emissió d’informes pericials per personal funcionari al seu servei, especialitzat en matèria jurídica i administrativa, económica, comptable i de control administratiu, i amb coneixement profund de les administracions i el seu sector públic i els procediments administratius.

 

Article 11. Sistemes d’informació i arxiu

1. El document o documents de polítiques generals de gestió, interoperabilitat i seguretat dels sistemes d’informació de l’Agència, l’aprovació de la qual correspon al seu director o directora, serà d’observança obligatória per a tot el seu personal, així com per als usuaris del seu web, seu electrónica i bústia de denúncies, i per als que obtinguen, si escau, accés autoritzat per a la interrelació d’acord amb les competències própies, amb les limitacions que preveu la normativa vigent en matèria de dades de caràcter personal.

 

2. Els documents de l’Agència han de guardar-se durant el temps que determine la normativa vigent d’arxius i documentació, i se subjectaran al que disposen les sèries documentals corresponents.

 

**Índex** **?**

 

TÍTOL II  
 Direcció General de l’Agència

 

Article 12. El director o directora

1. La persona titular de la Direcció de l’Agència dirigeix aquesta i té la seua representació institucional i legal, exerceix el càrrec amb plena independència, inamovilitat i objectivitat, i actua sempre amb sotmetiment ple a la llei i al dret.

2. L’estatut personal del director o directora de l’Agència és l’establit en l’article 26 de la Llei 11/2016, de 28 de novembre, de la Generalitat, de l’Agència de Prevenció i Lluita contra el Frau i la Corrupció de la Comunitat Valenciana.

3. La persona titular de l’Agència té la condició d’autoritat pública i està assimilada a un alt càrrec amb rang de director general.

 

Article 13. Funcions del director o directora

1. Són funcions de la persona titular de la Direcció de l’Agència les següents:

a) Elaborar i presentar a les Corts el projecte de reglament de funcionament i règim interior de l’Agència per a l’aprovació posterior d’aquest per part de l’Agència.

b) Dirigir, planificar, coordinar i supervisar l’actuació de les direccions funcionals en què s’organitza l’Agència, el Gabinet de Relacions Institucionals, Comunicació i Participació i l’Àrea d’Administració, Recursos Humans i Gestió Económica.

c) Controlar i avaluar les actuacions realitzades per l’Agència.

d) Exercir la direcció del personal al servei de l’Agència, convocar i resoldre els procediments de provisió de llocs de treball, efectuar nomenaments i cessaments, cobrir llocs de manera provisional d’acord amb els procediments que preveu la llei, concedir, si escau, autoritzacions de compatibilitat i resoldre causes d’abstenció o recusació, així com qualsevol altra competència en aquesta matèria relacionada amb el bon funcionament de l’entitat.

e) Exercir les potestats rectores, organitzatives, inspectores i disciplinàries respecte del personal de l’Agència.

f) Aprovar la relació de llocs de treball de l’Agència.

g) Exercir les potestats d’anàlisi i investigació o inspecció.

h) Atorgar l’estatut personal de denunciant protegit i acordar les mesures que, en cada cas, procedisquen per a garantir-ne la indemnitat.

i) Exercir la competència per a imposar les sancions que estableix la Llei 11/2016, de 28 de novembre, de la Generalitat.

j) Proposar la incoació de procediments disciplinaris o sancionadors quan la competència corresponga a un altre órgan.

k) Remetre, quan siga procedent, les actuacions al Ministeri Fiscal o a l’autoritat judicial, o al Tribunal de Comptes.

l) Emetre informes, dictàmens, propostes, recomanacions i exposicions raonades, en l’àmbit d’actuació de l’Agència.

m) Dictar resolucions i acords, emetre comunicacions i sol·licituds i fer requeriments i recordatoris, d’acord amb la naturalesa i l’abast de l’acte.

n) Signar protocols, convenis marc i convenis de col·laboració en matèries competència de l’Agència.

o) Acreditar les actuacions docents i formatives.

p) Elaborar i provar motivadament el projecte de pressupost i les seues modificacions per al funcionament de l’Agència, i remetre’l a la Mesa de les Corts perquè siga integrat amb la deguda independència en el projecte de pressupostos de la Generalitat, així com establir les directrius i els procediments per a la seua execució.

q) Autoritzar les despeses i els ingressos o reconéixer drets. Efectuar les disposicions de crèdit i el reconeixement d’obligacions; ordenar pagaments i efectuar els pagaments materials. Obrir i cancel·lar comptes en entitats financeres.

r) Aprovar la liquidació del pressupost i el compte anual.

s) Emetre circulars, instruccions o ordres de servei dirigides al personal funcionari de l’Agència. Establir els criteris en relació amb els sistemes i les tecnologies de la informació, la seguretat i el desenvolupament d’aquests.

t) Aprovar la memória anual de l’Agència i donar trasllat d’aquesta a les Corts. Rendir comptes de l’activitat i gestió de l’Agència davant de la comissió parlamentària competent.

u) Elaborar i presentar informes especials o extraordinaris davant de la comissió parlamentària corresponent o davant de la Diputació Permanent de les Corts, d’ofici o a petició de les Corts o del Consell.

v) Elaborar recomanacions i dictàmens no vinculants sobre assumptes relacionats amb el frau i la corrupció a petició de les comissions parlamentàries.

x) Resoldre en via administrativa els recursos que s’interposen contra resolucions de l’Agència.

y) Resoldre sobre les sol·licituds d’accés a la informació.

z) Rendir comptes de la seua gestió davant del Consell de Participació de l’Agència i la ciutadania.

aa) Qualssevol altres funcions que li atribuïsquen les lleis i aquest reglament, així com les inherents a la seua condició de representant legal i institucional de l’Agència, i totes les que tinguen caràcter executiu dins del seu àmbit de competències.

2. La representació i la defensa en judici de l’Agència correspondrà al seu personal funcionari, amb llicenciatura en Dret o titulació universitària oficial de grau més màster universitari que habilite per a exercir aquesta activitat, dependent de la Direcció d’Assumptes Jurídics, o a qualsevol altre funcionari o funcionària que preste serveis en l’Agència, que tinga aquesta titulació i es designe en funció de les circumstàncies del cas. No obstant aixó, de manera motivada, podrà encarregar-se aquesta representació i defensa a professionals externs, quan les circumstàncies així ho requerisquen.

 

Article 14. Delegació de signatura

1. Excepcionalment, i de manera expressa i motivada, la persona titular de la Direcció de l’Agència podrà delegar la signatura de les seues resolucions i actes administratius en la persona titular de la Direcció Adjunta, així com en les persones responsables de l’Àrea d’Administració, Recursos Humans i Gestió Económica o de les direccions funcionals de l’Agència. ****[1]****

2. La delegació de signatura no alterarà la competència de l’órgan delegant i per a la seua validesa no en serà necessària la publicació.

3. En les resolucions i les actes que se signen per delegació es farà constar aquesta circumstància, amb l’esment a la persona titular de la direcció de l’Agència com a autoritat de procedència i el document que autoritza la signatura delegada.

 

Article 15. Suplència

1. La persona titular de la direcció de l’Agència podrà ser suplida, interinament i transitóriament, en cas de vacant, absència o malaltia, així com en els casos en què haja sigut declarada la seua abstenció o recusació, per la persona titular de la Direcció Adjunta de l’Agència, que és exercida per la persona responsable de la Direcció d’Assumptes Jurídics. ****[2]****

2. La suplència no implicarà alteració de la competència i per a la validesa d’aquesta no serà necessària la seua publicació.

3. En les resolucions i les actes que es dicten mitjançant suplència, es farà constar aquesta circumstància, i s’especificarà el titular de l’órgan en la suplència del qual s’actua i qui efectivament estiga exercint suplència.

 

Article 16. Encàrrecs de gestió i determinats convenis

1. La realització d’activitats de caràcter material o tècnic de la competència de l’Agència es podrà encomanar a altres administracions públiques, institucions, órgans o entitats de dret públic sempre que entre les seues competències es troben aquestes activitats, per raons d’eficàcia o quan no es posseïsquen els mitjans tècnics idonis per al seu acompliment.

2. Els encàrrecs de gestió es regiran pel que disposa la Llei 40/2015, d’1 d’octubre, de règim jurídic del sector públic, o norma que la substituïsca.

3. La formalització dels encàrrecs de gestió es farà a través del conveni corresponent, que inclourà l’esment a l’activitat o activitats a les quals afecten, el termini de vigència i la naturalesa i abast de la gestió encomanada, i s’haurà de publicar en el Butlletí Oficial de les Corts i en el Diari Oficial de la Generalitat Valenciana.

4. La directora o director de l’Agència podrà subscriure convenis per a acordar, amb caràcter temporal, intercanvis o estades de personal propi o procedent d’órgans de la mateixa naturalesa, d’altres comunitats autónomes, de l’Estat, d’estats estrangers o d’organismes internacionals o supranacionals, així com de personal investigador d’universitats.

 

Article 17. Consell de Direcció

1. El Consell de Direcció és l’órgan col·legiat d’assessorament i assistència al director o directora de l’Agència per a la deliberació, la proposta i la coordinació de les funcions i les actuacions própies d’aquesta. Sota la presidència del director o directora de l’Agència, el Consell de Direcció està integrat per les persones que ocupen les direccions funcionals de l’Agència, la direcció de l’Àrea d’Administració, Recursos Humans i Gestió Económica, i la direcció del Gabinet de Relacions Institucionals, Comunicació i Participació. Assistirà, així mateix, a les reunions del Consell de Direcció la persona que ocupe la secretaria de direcció de l’Agència.

2. En la composició del Consell de Direcció s’aplicarà el criteri de paritat al qual es refereix l’article 7 d’aquest reglament.

3. A les sessions del Consell de Direcció podrà assistir, a més, el personal funcionari de l’Agència que la directora o director de l’Agència considere convenient.

4. La persona titular de la direcció de l’Agència pot acordar, sempre que ho considere oportú, la constitució de comissions o grups de treball de caràcter consultiu i d’assessorament per a matèries concretes o assumptes específics amb la composició que en cada cas determine.

 

**Índex** **?**

 

TÍTOL III  
 Estructura organitzativa

 

Article 18. Estructura organitzativa de la Direcció General de l’Agència ****[3]****

1. Depenent directament de la direcció general de l’Agència i amb el màxim rang administratiu, l’Agència s’organitza, per al compliment de les seues funcions, en les següents unitats:

a) Direcció de Prevenció, Documentació i Formació.

b) Direcció d’Anàlisi i Investigació.

c) Direcció d’Assumptes Jurídics, que exerceix al mateix temps la Direcció Adjunta.

d) Gabinet de Relacions Institucionals, Comunicació i Participació.

e) Àrea d’Administració, Recursos Humans i Gestió Económica.

2. La Direcció Adjunta dona suport tècnic i assistència a la direcció de l’Agència, a l’efecte de la qual impulsa, coordina i supervisa l’exercici de les funcions de les anteriors unitats, i fa les tasques que la direcció de l’Agència li encomane o delegue.

3. El nivell administratiu de l’Agència podrà organitzar-se en serveis, equips, negociats o altres unitats d’especialització funcional quan així siga necessari.

4. Les notificacions de les resolucions i altres actes administratius les cursaran els responsables de cada una de les unitats administratives de l’Agència.

 

Article 19. Direcció de Prevenció, Formació i Documentació

La Direcció de Prevenció, Formació i Documentació té les funcions següents:

a) Dirigir, coordinar i supervisar el funcionament i l’organització de les unitats dependents.

b) Assessorar en l’elaboració i en l’establiment dels elements que integren les estratègies d’integritat pública, així com en la confecció i l’avaluació dels plans de prevenció.

c) Avaluar l’eficàcia dels instruments jurídics i les mesures existents en matèria de prevenció i lluita contra el frau i la corrupció.

d) Proposar criteris previs, clars i estables de control de l’acció pública, així com millores en procediments i pràctiques administratives.

e) Desenvolupar estudis i anàlisis de riscos.

f) Gestionar i analitzar qualsevol tipus d’informació i documentació publicada sobre les matèries própies de l’Agència, així com elaborar els informes, les estadístiques, les publicacions i els estudis tècnics pertinents.

g) Promoure estudis i investigacions en relació amb el frau, amb les causes que l’originen i amb l’impacte social i polític que genera.

h) Formular propostes i recomanacions en matèria d’integritat, ètica pública, prevenció i lluita contra la corrupció, sobre disposicions normatives vigents o en tràmit d’aprovació.

i) Donar resposta a les consultes no vinculants en matèria de prevenció del frau, la corrupció i les bones pràctiques.

j) Elaborar i gestionar accions i guies formatives especialitzades en matèria d’integritat i ètica pública, així com de prevenció del frau i de la corrupció.

k) Elaborar i gestionar accions formatives per al personal adscrit a l’Agència perquè dispose de la capacitat tècnica i la formació contínua deguda.

l) Proposar, preparar i realitzar els programes de sensibilització de l’Agència.

m) Executar i desenvolupar eines per a emmagatzemar, gestionar i posar a disposició, de manera accessible i en format obert, els recursos d’informació en l’àmbit de la lluita contra el frau, la corrupció, la defensa de l’ètica pública i la integritat, per a fomentar la difusió de manera fàcil, gratuïta, lliure, completa, permanent, reutilitzable i contínuament actualitzada.

n) Establir la política de gestió de documents d’acord amb la normativa vigent i amb els estàndards, recomanacions i bones pràctiques nacionals i internacionals aplicables per a la gestió documental i la Norma tècnica d’interoperabilitat del Catàleg d’estàndards, que garantisquen l’autenticitat, la integritat, la confidencialitat, la disponibilitat i la traçabilitat dels documents i els expedients electrónics que es generen, que permeten la protecció, la recuperació i la conservació física i lógica d’aquests i del seu context.

o) Elaborar i proposar el codi ètic i de conducta del personal de l’Agència.

p) Les altres que li assigne el director o directora de l’Agència.

 

**Article 20. Direcció d****’Anàlisi i Investigació**

La Direcció d’Anàlisi i Investigació té les funcions següents:

a) Dirigir, coordinar i supervisar el funcionament i l’organització de les unitats i els equips d’anàlisi i investigació dependents.

b) Rebre i analitzar les sol·licituds, les denúncies i les comunicacions presentades per persones físiques o jurídiques, públiques o privades, órgans o institucions de caràcter públic.

c) Supervisar i vetlar pel correcte funcionament de la bústia de denúncies de l’Agència.

d) Efectuar el tractament i l’anàlisi de la informació que tinga coneixement que siga susceptible de donar lloc a actuacions d’investigació.

e) Avaluar la versemblança de les denúncies practicant les actuacions necessàries per a aixó i emetent l’informe de versemblança de denúncies o comunicacions.

f) Elaborar les propostes d’iniciació d’actuacions d’investigació, de remissió a l’órgan competent o d’arxiu, i sotmetre-les a l’aprovació de la direcció de l’Agència.

g) Exercir la direcció tècnica superior de l’ànàlisi, la investigació i la inspecció.

h) Proposar a la direcció de l’Agència la conclusió o la reobertura dels expedients d’investigació, així com realitzar el seguiment de les actuacions i les recomanacions adoptades.

i) Proposar l’establiment i aplicar o supervisar l’aplicació de normatives d’ús de recursos tecnológics, polítiques de seguretat i interoperabilitat, plans de desplegament de sistemes d’informació i altres criteris en relació amb els sistemes i les tecnologies de la informació i les comunicacions.

j) Desenvolupar sistemes i planificar estratègies per a obtindre, organitzar i centralitzar la recollida i l’explotació d’informació que permeta identificar conductes susceptibles de frau i corrupció.

k) Gestionar el manteniment de les bases de dades, les aplicacions informàtiques i les comunicacions, així com controlar la seguretat dels sistemes d’informació.

l) Altres que li assigne la directora o director de l’Agència.

 

Article 21. Direcció d’Assumptes Jurídics

1. La Direcció d’Assumptes Jurídics té les funcions següents:

a) Dirigir, coordinar i supervisar el funcionament i l’organització de les unitats dependents.

b) Efectuar les tasques corresponents a l’assessorament jurídic de l’Agència, així com emetre els informes jurídics preceptius i altres que sol·licite la direcció de l’Agència.

c) Prestar assessoria legal al denunciant sobre els fets relacionats amb la denúncia, així com sobre els procediments que s’interposen en contra seua amb motiu d’aquesta.

d) Vetlar per la protecció dels denunciants, informants i alertadors, proposar l’adopció de mesures que en garantisquen la protecció i, en particular, preservar la seua indemnitat personal i professional.

e) Efectuar les propostes d’atorgament de l’estatut del denunciant i de resolució de qualsevol incidència que puga sorgir en relació amb aquest.

f) Elaborar i proposar les modificacions legislatives i reglamentàries que afecten o es referisquen a l’Agència.

g) Complir la funció certificadora de les actuacions que ha generat l’Agència i de secretaria general.

h) Tramitar els convenis a subscriure per l’Agència, sense perjudici de l’elaboració de propostes, impuls i seguiment per la unitat administrativa que hi corresponga.

i) Instruir i tramitar els expedients relatius a la imposició de les sancions previstes en la Llei 11/2016, de 28 de novembre, de la Generalitat.

j) Exercir la representació i la defensa en judici de l’Agència.

k) Tramitar i proposar la resolució de les peticions d’accés a la informació pública que es formulen.

l) Tramitar els procediments de responsabilitat patrimonial.

m) Instruir i tramitar els expedients disciplinaris del personal de l’Agència.

n) Preparar la memória anual, sense perjudici de la col·laboració de cada una de les altres unitats administratives.

o) Altres que li assigne el director o directora de l’Agència.

2. Per a l’exercici d’aquestes funcions, en la Direcció d’Assumptes Jurídics hi hauran lletrats amb rang de direcció de servei, així com les unitats a què es refereix l’article 18.3 d’aquest reglament que es consideren necessàries.

 

Article 22. Gabinet de Relacions Institucionals, Comunicació i Participació

El Gabinet de Relacions Institucionals, Comunicació i Participació té les funcions següents:

a) Mantindre, impulsar i gestionar les relacions institucionals amb els órgans institucions de la Generalitat, de l’Estat i de les altres administracions públiques.

b) Desenvolupar les polítiques de comunicació externa i imatge institucional de l’Agència, i les relacions informatives i amb els mitjans de comunicació.

c) Proposar qualsevol actuació de l’Agència a partir dels informes, les estadístiques, les publicacions i els estudis tècnics en relació amb les funcions de l’Agència.

d) Proposar, coordinar i tramitar qualsevol actuació de l’Agència relacionada amb l’activitat parlamentària, especialment les compareixences parlamentàries i ciutadanes.

e) Preparar i coordinar les reunions del Consell de Participació de l’Agència, així com promoure espais de trobada i intercanvi amb la societat civil i recollir les seues aportacions.

f) Efectuar el seguiment del barómetre de percepció de la corrupció i gestionar la presència de l’Agència en les xarxes socials.

g) Vetlar pel compliment de les obligacions relatives a la transparència de l’activitat pública de l’Agència i la publicitat activa de la informació.

h) Efectuar la proposta de disseny de la pàgina web de l’Agència, així com supervisar-ne la informació i els continguts i la presentació d’aquests.

i) Efectuar el seguiment, l’avaluació del desenvolupament i el grau de compliment de la normativa vigent en matèria d’igualtat entre dones i homes en l’àmbit de les actuacions de l’Agència, inclosa la utilització d’un llenguatge no sexista i no discriminatori i la transmissió de valors positius i igualitaris en la publicitat institucional; proposar polítiques de gènere, el pla d’igualtat i el protocol d’assetjament laboral i per raó de sexe de l’Agència.

j) Altres que se li assignen per la directora o director de l’Agència.

 

Article 23. Àrea d’Administració, Recursos Humans i Gestió Económica

L’Àrea d’Administració, Recursos Humans i Gestió Económica té les funcions següents:

a) Dirigir, coordinar i supervisar el funcionament i l’organització de les unitats dependents.

b) Executar les tasques d’administració i gestió dels recursos humans i materials, dels serveis generals, dels béns i de la contractació administrativa de l’Agència.

c) Preparar, tramitar i fer seguiment dels processos de provisió de llocs de treball.

d) Elaborar, preparar i gestionar la nómina del personal de l’Agència.

e) Elaborar la proposta d’avantprojecte de pressupost de l’Agència i, si escau, les seues modificacions.

f) Dirigir la gestió económica i comptable de l’Agència tramitant els corresponents documents administratius.

g) Preparar la liquidació pressupostària i formular els comptes anuals.

h) Gestionar la tresoreria i administrar els pagaments i els ingressos.

i) Realitzar la programació, la tramitació, el seguiment i el control de les diferents fases d’execució de la contractació de l’Agència.

j) Dirigir i coordinar els serveis, les instal·lacions i l’ús de locals de l’Agència, que porten l’inventari de béns i drets patrimonials de l’Agència.

k) Informar sobre els assumptes relatius a l’àrea i elaborar propostes en relació amb els assumptes que ho requerisquen.

l) Tramitar les publicacions als diaris oficials corresponents.

m) Altres que li assigne el director o directora de l’Agència.

 

**Índex** **?**

 

TÍTOL IV  
 Consell de Participació

 

Article 24. Definició i funcions

1. El Consell de Participació es configura com l’órgan assessor i de consulta de l’Agència i via per a la participació de la societat civil i de persones expertes, dins de l’àmbit de la prevenció i la lluita contra el frau i la corrupció, la transparència en l’activitat pública i la qualitat democràtica, en favor del millor compliment de les funcions i les finalitats de l’Agència. La seua finalitat és impulsar la vinculació de l’Agència amb la societat civil i la ciutadania que en facilita la comunicació i la relació.

2. En la composició del Consell de Participació s’aplicarà el criteri de paritat a què es refereix l’article 7 d’aquest reglament.

3. Són funcions del Consell de Participació de l’Agència les següents:

a) Assessorar l’Agència sobre les línies generals, els objectius i les iniciatives específiques que es consideren oportunes, en relació amb l’eradicació de l’ús i l’abús, en benefici propi o d’un tercer, dels recursos i fons públics i la desviació de poder.

b) Elaborar informes, propostes i recomanacions per a la prevenció del frau, la lluita contra la corrupció i el foment d’una cultura de bones pràctiques, integritat i ètica pública en les institucions públiques valencianes.

c) Informar els projectes normatius que afecten o es referisquen a l’Agència, així com impulsar iniciatives legislatives, reglamentàries o de qualsevol altre ordre en relació amb el funcionament i les finalitats de l’Agència.

d) Avaluar el compliment de les funcions i les finalitats encomanades a l’Agència, i els seus resultats, a través, entre altres mitjans, de l’anàlisi de la seua memória anual i dels informes especials i extraordinaris.

e) Enfortir les relacions de l’Agència amb la societat valenciana mitjançant l’establiment de vies de participació i col·laboració amb la ciutadania i amb diferents persones físiques i jurídiques que, per la seua naturalesa, experiència o circumstàncies, puguen incidir en l’enfortiment d’un clima de lluita i de rebuig de la corrupció a la Comunitat Valenciana.

f) Fomentar espais de debat, trobada, reflexió i intercanvi d’informació i experiències en relació amb l’ús o la destinació irregular de fons públics i amb conductes oposades a la integritat o contràries als principis d’objectivitat, eficàcia i submissió plena a la llei i al dret.

g) Incentivar valors i actituds favorables a la integritat institucional i a l’honestedat pública, mitjançant activitats de sensibilització i generació d’opinió i per qualsevol altre mitjà que s’estime oportú.

h) Promoure un pacte social valencià contra la corrupció, que contribuïsca a la millora de la qualitat democràtica de les institucions públiques valencianes.

i) Crear les comissions tècniques i grups de treball que s’estimen necessaris per a la realització de les funcions assignades.

j) Qualssevol altra que es relacione amb les anteriors o es deriven de la seua naturalesa d’órgan de participació, assessor i consultiu de l’Agència.

 

Article 25. Composició

1. El Consell de Participació de l’Agència, en ple, es compon de:

a) La presidència, que l’exercirà la directora o director de l’Agència.

b) La vicepresidència, que correspondrà a una o un representant d’una organització cívica de caràcter social que treballe contra el frau i la corrupció a la Comunitat Valenciana, triat per les mateixes organitzacions, presents en el Consell, de les persones que ocupen les vocalies a què es refereixen les lletres c) i d) d’aquest apartat.

c) Vocalies, integrades per una o dues persones representants de cada una de les organitzacions cíviques de caràcter social que treballen contra el frau i la corrupció a la Comunitat Valenciana o que tinguen entre les seues finalitats la transparència de l’activitat pública, el bon govern i la defensa dels drets dels ciutadans dins d’aquest àmbit al llarg del territori de la Comunitat. A aquest efecte, cada organització social que desitge tindre representació en el Consell de Participació de l’Agència presentarà sol·licitud motivada, que remetrà al director o directora de l’Agència, juntament amb la identificació de la persona o persones proposades. El nombre màxim de vocals representants d’organitzacions socials serà de dotze.

d) Fins a quatre vocalies, entre persones que s’han destacat pel seu compromís en defensa de l’ètica i la lluita contra el frau i la corrupció, amb repercussió de la seua activitat a la Comunitat Valenciana, designades per la directora o director de l’Agència. Haurà de tractar-se de persones expertes i independents, de prestigi reconegut i que la seua trajectória o l’activitat, jurídica, acadèmica, social o de qualsevol altra índole estiga relacionada amb les funcions i les finalitats de l’Agència.

e) Les persones titulars de la Direcció de Prevenció, Formació i Documentació, de la Direcció d’Anàlisi i Investigació i de la Direcció de Gabinet de Relacions Institucionals, Comunicació i Participació.

f) La Secretaria del Consell, que l’exercirà el director o directora d’Assumptes Jurídics de l’Agència.

2. La composició del Ple del Consell de Participació, així com les seues modificacions, s’acordarà mitjançant resolució de la directora o director de l’Agència, atenent criteris de paritat, territorialitat i representativitat social, i es publicarà en el Butlletí Oficial de les Corts i en el Diari Oficial de la Generalitat Valenciana. Abans d’emetre aquesta resolució, la proposta de composició del Ple del Consell de Participació es traslladarà de manera motivada, a l’efecte d’audiència, a les organitzacions cíviques de caràcter social que treballen contra el frau i la corrupció que han sol·licitat formar part de les vocalies del Consell.

3. La vicepresidència i les vocalies del Consell de Participació es renovaran cada tres anys, amb possibilitat de prórroga per altres tres anys més.

4. Es podran convidar a les reunions del Consell de Participació les persones que per raó de la competència o especial coneixement que tenen sobre els assumptes que cal tractar s’estime oportú.

5. A través de les organitzacions socials presents en el Consell de Participació, també podran assistir a les seues reunions ciutadanes i ciutadans concrets i representants d’aquests.

6. Igualment, a les sessions del Ple podrà assistir el personal funcionari de l’Agència en funció del contingut de la reunió.

 

Article 26. Funcionament

1. El Consell de Participació de l’Agència funciona en Ple i en comissions tècniques o grups de treball en cas que n’hi haja.

2. El Consell de Participació es reunirà, en sessió ordinària, almenys dues vegades a l’any, i en sessió extraordinària quan així ho acorde la presidència o a sol·licitud, almenys, d’un terç dels membres del Ple.

3. Els membres del Consell de Participació no percebran retribucions per la seua pertinença a aquest, a excepció de l’abonament de les despeses derivades dels desplaçaments i estades que hi corresponguen com a conseqüència de l’assistència a les seues reunions.

 

**Índex** **?**

 

TÍTOL V  
 Prevenció, formació i documentació

 

Article 27. Prevenció

1. L’Agència avalua l’eficàcia dels instruments jurídics i les mesures existents en matèria de prevenció i lluita contra el frau i elabora estratègies per a fomentar marcs d’integritat pública, anàlisi de riscos i plans de prevenció, prestant assessorament en la seua elaboració.

Les actuacions de prevenció es desenvolupen en col·laboració amb les persones i les entitats interessades, així com amb els órgans i els organismes de control intern i extern competents en matèria de conflictes d’interés i incompatibilitats i amb la resta d’organismes i entitats vinculades a la prevenció i la lluita contra el frau i la corrupció.

La col·laboració es pot completar amb comités consultius de professionals que presten assistència tècnica especialitzada, per a dur a terme les actuacions de prevenció sota un enfocament holístic i un tractament conjunt.

2. En el marc de la funció d’assessorament i de realitzar propostes i recomanacions en el seu àmbit d’actuació, l’Agència pot formular al·legacions en els processos d’elaboració de normes.

3. Així mateix, l’Agència donarà resposta a les consultes en matèria de prevenció del frau i la corrupció i el foment de la integritat pública.

En aquests casos, la sol·licitud concretarà els punts sobre els quals s’inste l’opinió i el fonament de la conveniència d’un pronunciament, i acompanyarà els antecedents i la documentació pertinents. La resposta de l’Agència no té caràcter vinculant, i s’efectuarà en el termini de dos mesos.

 

Article 28. Formació

1. L’Agència desenvoluparà programes de formació i elaborarà materials formatius en el seu àmbit d’actuació.

Les accions formatives poden dirigir-se a servidors públics, a les persones de les empreses i entitats que es relacionen amb l’Administració, a l’alumnat d’Educació Secundària, Batxillerat, graus i postgraus universitaris i, en general, a les persones i els col·lectius que tinguen interés en la matèria.

2. Les actuacions de formació es desenvolupen en col·laboració amb els órgans competents en la formació de servidors públics, els universitaris, les organitzacions i els col·legis professionals o qualsevol altra entitat d’educació superior.

La col·laboració es podrà articular mitjançant la constitució d’una comissió assessora de docència que done suport en l’elaboració de continguts dels programes i els materials educatius.

 

Article 29. Documentació

L’Agència disposarà d’un fons documental especialitzat en la prevenció i la lluita contra el frau i la corrupció, i en el foment de la integritat i bones pràctiques en l’Administració, amb l’objectiu de construir un centre de documentació de referència, que forme part de la xarxa de biblioteques especialitzades i centres de documentació de la Comunitat Valenciana, i que es trobe al servei de la ciutadania.

Els recursos d’informació es posaran a disposició de manera accessible i en format obert, per a fomentar la seua difusió de manera fàcil, gratuïta, lliure, completa, permanent, reutilitzable i actualitzada.

 

**Índex** **?**

 

TÍTOL VI  
 Procediment d’investigació

 

Capítol I. Principis i objecte de les actuacions

 

Article 30. Principis d’actuació

1. Les actuacions de comprovació, investigació, inspecció i seguiment que duga a terme l’Agència, en l’exercici de les funcions legalment encomanades, es faran seguint el procediment establit en aquest títol, de manera que es garantisquen el dret a la defensa i el dret a la presumpció d’innocència de les persones investigades.

2. Les actuacions a què es refereix l’apartat anterior es duran a terme de manera objectiva i imparcial, i hauran de respectar les garanties procedimentals establides en l’article 10 de la Llei 11/2016, de 28 de novembre, de la Generalitat.

3. Quan en les actuacions d’anàlisi i investigació practicades per l’Agència hi hagen dades i proves que determinen la possibilitat d’implicació d’un subjecte concret, s’informarà immediatament la persona afectada i se li donarà tràmit d’audiència, llevat que s’exigisca el manteniment de secret per a la bona fi de la investigació, en tot o en part de la documentació o de les actuacions practicades. En aquest cas s’adoptarà la resolució motivada pertinent i es diferirà la comunicació i el tràmit d’audiència pel temps indispensable per a assegurar la investigació. En el tràmit d’audiència s’informarà la persona afectada dels fets que se li atribuïsquen i que hagen servit de fonament per a la seua inculpació. Les persones afectades podran comparéixer per si, acompanyades o per mitjà de representació i defensa lletrada. En tot cas, la representació haurà d’acreditar-se.

4. Les fases d’anàlisi i investigació es regeixen pels criteris de celeritat, economia, simplicitat, eficàcia i màxima discreció. En totes dues fases del procediment es podran exercir les potestats a què es refereix l’article 6.2 de la Llei 11/2016, de 28 de novembre, de la Generalitat.

5. En el marc del deure de col·laboració previst de manera expressa en l’article 7 de la Llei 11/2016, de 28 de novembre, de la Generalitat, en cas d’obstaculitzar les tasques necessàries, es podrà incórrer en les responsabilitats legalment establides.

6. En els aspectes del procediment no previstos en aquest títol es podrà aplicar la normativa vigent en matèria de procediment administratiu comú.

7. Les actuacions de l’Agència tenen caràcter estrictament administratiu.

 

Article 31. Objecte de les actuacions d’investigació

1. Les actuacions d’investigació i inspecció que duga a terme l’Agència tenen per objecte constatar i documentar casos concrets d’ús o destinació irregular de fons públics, de conductes del personal al servei de les entitats públiques que comporten l’ús o l’abús en benefici privat d’informacions que tinguen per raó de les seues funcions, o que tinguen o puguen tindre com a resultat l’ús o la destinació irregular de fons públics o de qualsevol altre aprofitament contrari a l’ordenament jurídic, així com de conductes oposades a la integritat o contràries als principis d’objectivitat, eficàcia i submissió plena a la llei i al dret. Igualment, correspon a l’Agència investigar els actes o les omissions que puguen ser constitutius d’infracció administrativa o disciplinària i, en funció dels resultats de la investigació, instar la incoació dels procediments que hi corresponga per a depurar les responsabilitats que hi puguen correspondre.

2. Les actuacions d’investigació i inspecció es faran respecte de les administracions públiques, institucions, persones jurídiques i físiques, públiques o privades, relacionades en l’article 3 de la Llei 11/2016, de 28 de novembre, de la Generalitat.

3. L’Agència no té competències en les funcions i les matèries que corresponen a l’autoritat judicial, el Ministeri Fiscal i la Policia Judicial, ni pot investigar els mateixos fets que han sigut objecte de les seues investigacions. En cas que l’autoritat judicial o el Ministeri Fiscal inicien un procediment per a determinar el relleu penal d’uns fets que constitueixen al mateix temps l’objecte d’actuacions d’investigació de l’Agència, s’interrompran les actuacions i s’aportarà immediatament tota la informació de què aquesta dispose. 

4. En tot cas, en les actuacions d’investigació de l’Agència es tindrà en compte el que disposa l’article 262 de la Llei d’enjudiciament criminal i els articles 2 i 9 de la Llei orgànica del poder judicial.

 

**Índex** **?**

 

Capítol II. Anàlisi i avaluació prèvia

 

Article 32. Determinació prèvia de versemblança de les denúncies, les comunicacions i les sol·licituds

1. La iniciació d’actuacions, arxiu o inadmissió de denúncies, comunicacions o sol·licituds raonades d’altres órgans requerirà, de manera inexcusable, la comprovació prèvia de l’existència d’indicis raonables de veracitat.

2. Per a procedir a aquesta comprovació prèvia, si s’estima necessari, l’Agència podrà posar-se en contacte amb els denunciants o informadors, així com els órgans sol·licitants, per a obtindre aclariments i documentació addicional que es considere rellevant.

3. En el cas que per a l’acreditació correcta de la versemblança dels fets en qüestió siga necessari personar-se en qualsevol oficina o dependència de l’Administració o centre afecte a un servei públic, es deixarà constància, pel mitjà adequat, del resultat de les visites d’inspecció i de qualsevol incidència que s’haja produït durant aquestes.

4. Igualment, es podrà prendre declaració a qualsevol persona capaç de proporcionar informació rellevant, així com sol·licitar de les persones, administracions, entitats i institucions, compreses en l’àmbit d’actuació de l’Agència, la informació i la documentació que estiga en el seu poder.

5. La comprovació prèvia de la versemblança dels fets i les conductes posats en coneixement de l’Agència a través de denúncies, comunicacions o sol·licituds, es farà en el temps indispensable a tal fi, que no podrà excedir del termini de trenta dies hàbils des de la presentació a l’Agència de la sol·licitud, la denúncia o la comunicació.

6. La rectificació de la sol·licitud, la denúncia o la comunicació, o l’addició de dades o fets relacionats amb aquestes, dins del termini dels trenta dies hàbils esmentats, n’interromprà el cómput i obrirà un nou termini d’altres trenta dies hàbils per a la comprovació de l’existència d’indicis raonables de veracitat dels fets o les conductes que hagen sigut objecte de denúncia, comunicació o sol·licitud d’investigació. La sol·licitud al denunciant d’informació addicional per part de l’Agència interromprà el termini de trenta dies hàbils, i es reprendrà una vegada rebuda la informació requerida.

7. L’inici de les actuacions d’investigació i inspecció només podrà acordar-se quan s’haja pogut efectuar-ne la comprovació prèvia i hi haja constància suficient de l’existència dels indicis raonables de veracitat dels fets.

8. Mitjançant el Pla de gestió anual de les actuacions d’anàlisi i investigació, aprovat per la direcció de l’Agència, s’establiran les prioritats i els criteris d’investigació.

9. La directora o director de l’Agència pot acordar l’adopció de qualsevol mesura cautelar, provisional o anticipada de les quals determina la normativa aplicable.

 

**Índex** **?**

 

Capítol III. Inici de les investigacions

 

Article 33. Formes d’iniciació

1. S’iniciaran actuacions de comprovació, investigació i inspecció quan l’Agència, a través de denúncia, sol·licitud o comunicació, tinga coneixement de fets o conductes que requerisquen ser investigats i inspeccionats.

2. Així mateix, es podran iniciar d’ofici actuacions d’investigació i inspecció quan, després de fer una anàlisi prèvia de riscos, els indicadors establits aconsellen la inspecció de determinats fets o activitats.

3. Es podrà adoptar la decisió d’iniciar actuacions quan, com a conseqüència de l’accés a la informació que emet l’órgan interventor amb fonament en l’article 218 del Reial decret legislatiu 2/2004, de 5 de març, pel qual s’aprova el text refós de la Llei reguladora de les hisendes locals, o normativa que el substituïsca, es tinga coneixement de fets o conductes que puguen requerir ser investigats i inspeccionats.

 

Article 34. Sol·licituds de les Corts o d’altres órgans o institucions públiques

Les sol·licituds formulades per les Corts o per un órgan o institució públics no obligaran al director o directora iniciar actuacions, i haurà de comunicar, en el termini legalment establit, bé l’acord d’inici de les investigacions, bé la decisió motivada de no donar curs a aquestes.

 

Article 35. Denúncies i comunicacions

1. Qualsevol persona pot dirigir-se a l’Agència per a comunicar conductes que puguen ser susceptibles d’investigar-se o inspeccionades per aquesta, o denunciar fets que poden donar lloc a l’exigència de responsabilitats legals.

2. Les autoritats, empleats públics i tots els que complisquen funcions públiques o desenvolupen el treball en entitats i organismes públics han de comunicar immediatament a l’Agència, des del moment en què els coneguen, els fets que puguen ser susceptibles de ser objecte d’investigació o inspecció per part d’aquesta, sense perjudici de les obligacions de notificació própies de la legislació processal penal.

3. L’Agència acusarà, durant els deu dies hàbils següents a la recepció de la denúncia, rebut d’aquesta, que indicarà que la seua presentació no pressuposa automàticament l’inici d’actuacions d’investigació sobre els fets i les conductes posats en coneixement de l’Agència, ni atribueix la condició d’interessat al denunciant. Aquest justificant de recepció de les denúncies i les comunicacions rebudes es farà per part de l’Agència pel mitjà designat pel denunciant o informador.

4. Durant el termini dels trenta dies hàbils següents, s’haurà de comunicar al denunciant, bé l’acord d’inici de les investigacions, bé la decisió motivada de no donar curs a aquestes. Aquest termini quedarà interromput quan l’Agència requerisca informació addicional al denunciant en els termes establits en l’article 32.6 d’aquest reglament.

5. Es garanteix la confidencialitat de la identitat dels denunciants i informadors. El personal de l’Agència estarà obligat a mantindre aquesta confidencialitat, excepte en el cas en què es reba un requeriment judicial.

6. S’admeten les denúncies i les comunicacions, tant nominals com anónimes, i es podran realitzar amb plenes garanties d’anonimat mitjançant la bústia de denúncies electrónica disponible en la pàgina web de l’Agència. Aquest canal de denúncies opera, així mateix, com a oficina virtual del personal empleat públic que posa en coneixement de l’Agència les irregularitats que conega o a les quals haja tingut accés.

7. No s’admetran a tràmit, i s’exceptuen en tot cas a obligació de comprovar, les denúncies i les comunicacions següents:

a) Les que resulten mancades de fonament o notóriament falses.

b) Les que comuniquen fets que queden fora de l’àmbit d’actuació de l’Agència.

c) Les que estan sent investigades per l’Autoritat Judicial, el Ministeri Fiscal o la Policia Judicial, o que d’alguna altra manera incomplisquen les condicions fixades en aquest reglament.

d) Les que es basen només en opinions o informacions genèriques poc fonamentades.

8. Procedirà l’arxivament d’una denúncia o comunicació en els casos següents:

a) Quan respecte dels mateixos fets i conductes existisquen investigacions en curs o ja realitzades, dutes a terme per l’Autoritat Judicial, el Ministeri Fiscal o la Policia Judicial.

b) Quan respecte dels mateixos fets i conductes s’hagen fet anteriorment actuacions d’investigació per part de l’Agència.

c) Quan no conste l’existència d’indicis raonables de veracitat dels fets o les conductes que hagen sigut objecte de denúncia o sol·licitud.

d) Quan la denúncia o la comunicació tinga caràcter genèric i no es referisca a fets o dades concrets.

9. En el cas d’inadmissió de la denúncia o l’arxiu d’aquesta, es comunicarà al denunciant la resolució corresponent.

 

**Índex** **?**

 

Capítol IV. Desenvolupament de les investigacions

 

Article 36. Iniciació d’actuacions d’investigació

1. Les actuacions d’investigació i inspecció s’iniciaran per resolució expressa de la directora o director de l’Agència, que delimitarà l’extensió material d’aquestes.

2. La resolució d’inici de les actuacions determina l’obertura de l’expedient corresponent, que la tramitarà l’equip o la unitat que es designe a aquest efecte.

 

Article 37. Desenvolupament del procediment d’investigació

1. Les investigacions les realitzarà el personal de l’Agència que designe el director o directora, en un termini que no podrà excedir de sis mesos des de l’acord d’inici, llevat que per les causes justificades establides en l’article 13 de la Llei 11/2016, de 28 de novembre, de la Generalitat, es decidisca la seua ampliació per un nou termini no superior a sis mesos.

2. Els expedients d’investigació estaran conformats pel conjunt ordenat d’actuacions i documentació, de manera que s’incorporen tots els acords, notificacions, actes, diligències, informes, dictàmens i altres documents, en qualsevol suport físic, que siguen procedents.

3. Durant la tramitació de l’expedient d’investigació es podran efectuar requeriments de documentació, entrevistes personals i visites d’inspecció que, segons l’opinió del personal investigador, siguen necessàries per a adoptar la resolució posterior. De les entrevistes personals i visites d’inspecció cal deixar-se constància, pel mitjà adequat, del resultat d’aquestes i de qualsevol incidència que s’haja produït durant el seu desenvolupament.

4. L’Agència pot convocar a una entrevista personal, pel mitjà adequat, a qualsevol persona que puga proporcionar-li informació rellevant respecte als fets objecte de les actuacions. Si d’una actuació en curs pot resultar implicació individual respecte als fets, la persona que cal entrevistar ha de ser esmentada en l’Agència amb suficient antelació. En qualsevol cas en un termini no inferior a vint-i-quatre hores, i ha d’informar-se-li del dret a comparéixer acompanyada o acompanyat per qualsevol persona de la seua confiança o assistida pel professional o la professional que trie. En cas d’incompareixença injustificada a una entrevista personal, l’Agència ha de promoure l’exigència de les responsabilitats corresponents, sense ser aixó obstacle a la prossecució de les actuacions. Les despeses necessàries derivades directament de la compareixença a una entrevista personal podran ser rescabalats, si així se sol·licita i es justifica degudament, amb càrrec al pressupost de l’Agència.

5. Les visites d’inspecció, acordades expressament per la directora o director de l’Agència, poden fer-se pel personal al seu servei, degudament acreditat, i sense previ avís, a fi de poder obtindre informació que puga resultar rellevant. En aquestes visites, el personal al servei de l’Agència ha de vetlar activament per a preservar la normalitat del servei públic.

6. La complexitat o l’especificitat dels fets o les conductes que cal investigar podrà motivar que la directora o director de l’Agència designe persones amb coneixements especialitzats per a la prestació de l’assistència tècnica necessària, que poden intervindre en l’exercici d’alguna de les potestats d’investigació a què es refereix l’article 6.2 de la Llei 11/2016, de 28 de novembre, de la Generalitat. Aquestes persones expertes hauran de reunir la condició de funcionaris de carrera i estaran subjectes quant a confidencialitat i reserva a les determinacions de la Llei i d’aquest reglament.

7. Les dades a les quals haja pogut tindre accés l’Agència només es poden utilitzar a les finalitats específiques d’investigació i per a l’eventual denúncia davant de les autoritats competents, i gaudeixen, en tots els casos, de la protecció de confidencialitat legalment establida.

8. Las entitats o les persones afectades per la investigació o la inspecció podran, en qualsevol moment del procediment anterior al tràmit d’audiència, adduir al·legacions i aportar documents o altres elements de judici.

9. Instruït el procediment, i immediatament abans de redactar la resolució que el concloga, es posarà en coneixement de les entitats investigades o persones afectades l’informe provisional de la investigació perquè presenten les seues observacions en un termini no inferior a deu dies hàbils a partir de la recepció de la comunicació. Les administracions, les institucions o les persones jurídiques a què s’oferisca el tràmit d’audiència estaran obligades a comunicar aquest tràmit als subjectes de la seua organització que puguen veure’s afectats.

 

Article 38. Mesures cautelars

1. Quan l’eficàcia i el resultat de les investigacions en curs o l’interés públic així ho exigisca, el director o directora de l’Agència podrà sol·licitar, motivadament, l’adopció de les mesures cautelars oportunes a un altre órgan administratiu, que es trobe tramitant un procediment sancionador o disciplinari de la seua competència, s’haja iniciat o no aquest procediment a instàncies de l’Agència. Així mateix, la directora o director de l’Agència podrà sol·licitar que les mesures adoptades es deixen sense efecte, en el cas que deixen de concórrer les circumstàncies que van motivar-ne l’adopció.

2. La iniciació del procediment administratiu a què es refereix l’apartat anterior no és obstacle perquè les actuacions de l’Agència puguen prosseguir. Quan finalitzen aquestes actuacions, l’Agència haurà de comunicar el seu resultat a l’órgan competent.

 

Article 39. Informe final d’investigació

1. Concloses les actuacions d’investigació, s’elaborarà un informe final en què es detallaran els seus resultats, i es preveuran els fets i les circumstàncies constatats, les persones que hagen participat, col·laborat o intervingut en aquests, i la seua possible qualificació jurídica, així com les possibles responsabilitats.

2. L’informe final d’investigació serà subscrit per l’Agència i en aquest es recolliran les al·legacions formulades per les persones que puguen resultar implicades individualment en els fets objecte d’investigació.

3. Aquest informe final es comunicarà a la persona que va denunciar els fets que van donar lloc a la investigació, llevat que s’exigisca el manteniment del secret per a la bona fi de la investigació en l’Agència o en un altre órgan.

 

**Índex** **?**

 

Capítol V. Conclusió de les actuacions

 

Article 40. Finalització del procediment d’investigació

1. Una vegada finalitzada la tramitació de l’expedient d’investigació i sobre la base de l’informe final d’investigació a què es refereix l’article anterior, el director o directora de l’Agència, mitjançant resolució motivada, podrà acordar:

a) L’arxivament de les actuacions d’investigació, que serà comunicat als denunciants o sol·licitants. Si es constaten dades, elements o circumstàncies determinants de les quals no es tenia coneixement en el moment d’acordar l’arxiu de l’expedient d’investigació, se’n podrà acordar la reobertura.

b) La formulació de totes les recomanacions conduents a l’adopció de les mesures que s’estimen convenients, que poden suggerir la modificació, l’anul·lació o la incorporació de criteris amb la finalitat d’evitar disfuncions o pràctiques administratives susceptibles de millora, en els supósits i les àrees de risc de les conductes irregulars detectades.

c) Si s’observen indicis que s’hagen comés infraccions disciplinàries o altres fets sancionables d’acord amb la normativa sectorial, es comunicarà a l’órgan competent.

d) Si s’adverteixen accions o omissions que preveuen els articles 17 i següents de la Llei 11/2016, de 28 de novembre, de la Generalitat, es proposarà l’inici del procediment sancionador corresponent.

e) En cas que es puga derivar una possible responsabilitat comptable, se’n donarà trasllat a la jurisdicció del Tribunal de Comptes.

f) Si hi ha indicis de conductes o fets presumiblement constitutius de delicte, se’n donarà trasllat de manera immediata al Ministeri Fiscal o a l’autoritat judicial.

2. Els informes d’investigació, les resolucions motivades que posen fi al procediment d’investigació i els que tinguen naturalesa de recomanació o de remissió de les actuacions a l’órgan competent, no són susceptibles de recurs, ja que no declaren de manera definitiva l’existència de responsabilitat ni la vulneració de l’ordenament jurídic, ni decideixen el fons de l’assumpte. Tampoc les comunicacions o els requeriments que es facen en el marc del procediment d’investigació poden ser objecte de recurs. Tot aixó sense perjudici del respecte al dret de defensa i al dret d’accés a la informació de conformitat amb el que disposa la legislació vigent.

3. En el cas que la rellevància social o la importància dels fets que han motivat les actuacions de l’Agència ho requerisquen, la directora o director podrà presentar a la comissió parlamentària corresponent, a iniciativa própia o per resolució de les Corts, l’informe o els informes extraordinaris que hi corresponguen.

4. L’Agència comprovarà que les autoritats competents apliquen les mesures administratives, financeres, legislatives o disciplinàries que els ha recomanat i en farà el seguiment mitjançant les actuacions que considere adequades. A aquest efecte, l’Agència pot dirigir recordatoris a la màxima autoritat de l’organisme afectat i sol·licitar-li la remissió d’un pla d’implementació de les recomanacions formulades en què es detallen les accions, els terminis i les persones responsables de cada una de les actuacions que cal dur a terme, o bé les raons que li impedeixen adoptar les mesures proposades.

5.En cas que les autoritats afectades no apliquen les recomanacions proposades ni en justifiquen la no-aplicació, l’Agència ho ha de fer constar en la memória anual o en un informe extraordinari a les Corts, segons hi corresponga. En qualsevol cas, abans de fer constar expressament l’incompliment, l’Agència ho ha de comunicar, amb la proposta de memória o informe, a la persona o l’órgan afectats per tal que al·leguen el que creguen convenient.

 

**Índex** **?**

 

TÍTOL VII  
 Protecció del denunciant

 

Article 41. Definició del denunciant

1. Es considera denunciant, de conformitat amb el que disposa l’article 14 de la Llei 11/2016, de 28 de novembre, de la Generalitat, i en aquest reglament, qualsevol persona física o jurídica, que comunique fets que poden donar lloc a l’exigència de responsabilitats legals, davant de la mateixa Agència o qualsevol altre órgan administratiu, el Ministeri Fiscal o l’autoritat judicial. S’assimilen als denunciants, a aquest efecte, tots els que alerten, comuniquen o revelen informacions d’aquest tipus.

2. La denúncia per part del denunciant pressuposa per a aquesta l’existència d’una creença, justificada o racional, que la informació revelada és certa i es refereix a una conducta o fets contraris a l’interés públic i general. Al mateix temps, la denúncia ha de respondre a l’exercici legítim d’un deure com a membre actiu i lleial amb la societat i en defensa del bé comú.

3. La qualificació que la denúncia és o no d’interés públic i general, a l’efecte d’atorgar la protecció al denunciant a què es refereix la Llei 11/2016, correspon a l’Agència. La denúncia presentada haurà de tindre motius fundats d’il·legalitat i sospites raonables de versemblança de la informació sobre el frau o la corrupció.

4. En cap cas, la denúncia d’aquests fets o conductes suposarà una infracció del deure de sigil imposat al personal empleat respecte dels assumptes que coneguen per raó de les seues funcions, ni tampoc responsabilitat de cap mena en relació amb aquesta revelació.

5. No tindrà la condició de denunciant, a l’efecte del dret a la protecció a què es refereix aquest títol, qui presente una denúncia infundada o injustificada, o moguda només per conflictes personals o laborals, greuges, venjances, interessos o finalitats espúries, o amb propósit d’induir a engany o confusió, fent un ús abusiu de les denúncies o amb origen o fonament en motivacions distintes del fi de salvaguardar l’interés general.

 

Article 42. Deure de reserva i protecció de la identitat del denunciant

1. El denunciant té garantida la confidencialitat sobre la seua identitat i sobre la denúncia feta. En cap cas, l’Agència revelarà aquestes dades i informació, excepte en el cas que es reba un requeriment judicial.

2. L’Agència estableix canals que garanteixen l’estricta confidencialitat per a la formulació de denúncies, comunicació de represàlies o altres actuacions lesives derivades de la presentació de la denúncia, dirigits tant a la ciutadania en general com al personal empleat públic.

 

Article 43. Drets del denunciant

1. El denunciant a què es refereix l’article 41 d’aquest reglament té el dret a l’assessoria legal en relació amb la denúncia feta, que li prestarà l’Agència.

2. A més del dret anterior, els denunciants als quals l’Agència atorga l’estatut de protecció tenen els drets següents:

a) Dret d’assessorament sobre els procediments que, si escau, s’interposen contra la persona que denuncia amb motiu de la denúncia.

b) Dret a rebre les comunicacions a què es refereixen els articles 35.4 i 39.3 d’aquest reglament, en cas que la investigació del denunciat la faça l’Agència, llevat que s’exigisca el manteniment del secret per a la bona fi de la investigació en l’Agència o en un altre órgan.

c) Dret al fet que la denúncia presentada en l’Agència finalitze mitjançant resolució expressa i motivada en els termes i els terminis previstos en la llei.

d) Dret a afavorir la seua atenció i suport psicológic o mèdic a través del sistema sanitari públic, quan així ho requerisca a causa de trastorns, alteracions o qualsevol tipus de pertorbació derivada dels fets denunciats.

3. El denunciant a qui l’Agència ha concedit l’estatut de protecció té el deure de col·laborar en la investigació que s’estiga duent a terme, a requeriment de l’Agència, del Ministeri Fiscal o de l’autoritat judicial.

 

Article 44. Procediment per a la concessió de l’estatut de protecció del denunciant

1. La protecció es concedirà mitjançant resolució del director o directora de l’Agència, després de la sol·licitud fundada del denunciant i la comprovació dels fets i les circumstàncies que es consideren rellevants per a l’atorgament de l’estatut del denunciant d’acord amb el que disposa la Llei 11/2016, de 28 de novembre, de la Generalitat, i en l’article 41 d’aquest reglament.

2. La resolució s’haurà d’emetre dins del termini dels tres mesos següents a la presentació de la sol·licitud de protecció, si bé aquest termini es podrà suspendre en els supósits previstos en l’article 22 de la Llei 39/2015, d’1 d’octubre, del procediment administratiu comú de les administracions públiques. Quan la complexitat de l’assumpte ho aconselle, el termini esmentat es podrà ampliar, motivadament, per un termini no superior a tres mesos més.

3. La resolució que acorda la concessió de l’estatut de protecció del denunciant podrà incloure, si s’han produït represàlies com a conseqüència de la presentació de la denúncia, el mandat per part de l’Agència de posar en marxa les accions correctores o de restabliment que considere, en els termes establits en la Llei 11/2016, de 28 de novembre, de la Generalitat, i en l’article 46 d’aquest reglament.

4. La protecció es podrà mantindre, fins i tot, més enllà de la culminació dels processos d’investigació, sempre que calga, ateses les circumstàncies.

5. En cap cas la protecció derivada de l’aplicació de l’estatut del denunciant eximirà aquesta de les responsabilitats en què haja pogut incórrer per fets diferents dels que constituïsquen l’objecte de la denúncia.

6. Es podran concedir els drets derivats de l’estatut del denunciant a les persones a què es refereix l’article 41 d’aquest reglament, als testimonis i als pèrits, així com als seus cónjuges o les persones amb qui es troben lligats per relació anàloga d’afectivitat i els ascendents, descendents i germans, sempre que també aquests patisquen represàlies o amenaça d’actes lesius com a conseqüència de la presentació de la denúncia, la declaració testifical o l’emissió de l’informe pericial.

7. La resolució que acorda la concessió dels drets derivats de l’estatut de protecció del denunciant es notificarà a aquesta. Així mateix, podrà comunicar-se a la màxima autoritat o autoritats de l’Administració pública o entitat pública en què preste serveis la persona que denuncia, així com a qualsevol altra persona, física o jurídica, que es considere necessari ateses les circumstàncies del cas. Aquestes comunicacions podran suspendre’s per tal de preservar la realització i la bona finalitat de la investigació que es duga a terme.

8. La resolució també es comunicarà al Ministeri Fiscal i a l’autoritat judicial en el supósit que, com a conseqüència de la interposició de la denúncia o el patiment de la represàlia, s’estiguen duent a terme diligències d’investigació penal o s’haja obert el procediment judicial oportú.

9. El Ministeri Fiscal o l’autoritat judicial poden, en qualsevol moment que ho estimen convenient, comunicar a l’Agència la situació d’un denunciant de fets de corrupció que puga requerir la protecció d’aquesta.

10. Es denegarà la concessió dels drets de l’estatut del denunciant, que es notificarà a l’interessat, en els casos següents:

a) Quan no hi haja denúncia.

b) Quan encara que hi haja denúncia, aquesta no es referisca a fets o conductes presumiblement fraudulents o corruptes.

c) Quan la denúncia no presente motius fundats d’il·legalitat i sospites raonables de versemblança relatives al frau o a la corrupció.

d) Quan la denúncia es puga subsumir en algun dels supósits de fet recollits en l’article 41.5 d’aquest reglament.

e) Quan la denúncia es formule i proporcione informació falsa, tergiversada o obtinguda de manera il·lícita.

11. S’inadmetrà la sol·licitud de protecció per falta de competència quan aquesta se sol·licite amb base en una denúncia a institucions, administracions públiques i persones físiques o jurídiques diferents de les que preveu l’article 3 de la Llei 11/2016, de 28 de novembre, de la Generalitat.

 

Article 45. Pèrdua de l’estatut de protecció del denunciant

1. Comprovada la inexistència o la cessació de les causes que van donar lloc a la resolució per la qual s’atorgava protecció al denunciant, s’emetrà resolució per la directora o director de l’Agència i es deixarà sense efecte la protecció conferida.

2. La persona a qui s’ha concedit l’estatut de protecció del denunciant perdrà aquest estatut en el cas que hi haja indicis raonables que la seua denúncia s’enquadra en algun dels supósits previstos en l’article 41.5 d’aquest reglament, o quan es tracte de denúncia falsa a la qual es refereix l’article 48.

3. La pèrdua de l’estatut de protecció del denunciant es notificarà als qui s’haja comunicat la seua concessió.

 

Article 46. Prohibició de represàlies contra els denunciants

1. Com a conseqüència de la presentació de la seua denúncia, els denunciants no podran patir cap tipus d’aïllament, persecució o empitjorament de les seues condicions laborals o professionals, ni cap mesura que implique qualsevol forma de perjudici o discriminació, intimidació o represàlia, directa o indirecta, ni durant la investigació dels fets denunciats ni després d’aquesta.

2. En els processos judicials que el denunciant entaule per a defensar o restablir els seus drets perjudicats per la interposició de la denúncia, tindrà dret a al·legar en el seu descàrrec el fet d’haver presentat una denúncia o haver revelat informació d’interés per a les actuacions de l’Agència.

3. Les persones que denuncien les qui l’Agència ha atorgat l’estatut de protecció sol·licitaran a aquesta, en el moment de l’existència de les represàlies a què es refereix l’apartat anterior, l’adopció de les mesures de protecció oportunes davant de les actuacions que vulneren per acció o omissió els seus drets, de manera que l’Agència podrà exercir les accions correctores o de restabliment que considere, de les quals deixarà constància en la memória anual que presente a les Corts.

En aquest cas, el denunciant comunicarà a l’Agència la represàlia i després d’un procediment semblant al que estableix l’article 44 per a la concessió de l’estatut de protecció, aquella podrà acordar, entre altres mesures, la suspensió de les decisions, els acords o les resolucions que causen perjudici o menyscapte en l’estatut de personal que ha denunciat o en la seua carrera professional.

No obstant aixó, abans d’adoptar aquesta mesura, es donarà dret d’audiència a les persones o als órgans que es puguen veure afectats per la resolució i s’ordenarà el cessament de les represàlies, de manera que correspondrà a aquests provar que el perjudici no va ser conseqüència de la denúncia, sinó que es va basar exclusivament en raons objectives, degudament justificades, amb la qual cosa no constituirà cap irregularitat.

L’Agència, quan aprecie la conveniència per a garantir la protecció dels drets del denunciant, podrà instar a l’autoritat o a l’órgan competent la concessió d’un trasllat provisional a un altre lloc de treball del mateix grup, cos, escala o categoria professional o equivalents, o la concessió d’un període d’excedència per temps determinat, amb dret al manteniment de la seua retribució i computable a l’efecte d’antiguitat, carrera i drets del règim de Seguretat Social que siga aplicable, en els dos casos amb dret a la reserva del lloc de treball que exercisca.

 

Article 47. De la responsabilitat del denunciant

1. La responsabilitat de la comprovació dels fets objecte de la denúncia i de la qualificació d’aquests recau en tot cas sobre l’organisme o les autoritats que es facen càrrec de la investigació.

2. Quan la resolució que pose terme a l’esbrinament dels fets generats per la denúncia concloga que no es tracta d’irregularitats, males pràctiques o fets que puguen ser constitutius d’il·lícit penal, el denunciant podrà mantindre la protecció reconeguda si les circumstàncies així ho requereixen i no patirà cap perjudici, sanció o represàlia, llevat que la resolució que posa fi al procediment esmentat demostre provadament que el denunciant coneixia l’escassa fiabilitat, inexactitud o falsedat de la informació o se’l condemne per denúncia falsa.

3. Amb la mateixa excepció assenyalada en l’apartat anterior, el denunciant no serà responsable pels danys i els perjudicis que es puguen derivar de la comunicació o la divulgació de l’alerta fundada, ni incorrerà en cap altre tipus de responsabilitat, civil o penal, que puga derivar d’aquestes circumstàncies, incloses expressament les que es refereixen a un possible menyscapte del dret a l’honor i de la protecció de dades personals.

 

Article 48. Denúncies falses

En el cas que la denúncia es formule i proporcione informació falsa, tergiversada o obtinguda de manera il·lícita, se’n podran derivar responsabilitats disciplinàries, penals i civils per al denunciant; l’Agència l’advertirà d’aixó, amb indicació de les seues conseqüències, entre d’altres, la imposició pel director o directora d’una sanció per falta molt greu, de conformitat amb el que preveuen els articles 18 i 19 de la Llei 11/2016, de 28 de novembre, de la Generalitat.

 

**Índex** **?**

 

TÍTOL VIII  
 Procediment sancionador

 

Article 49. Infraccions i sancions, i órgan competent

1. Són infraccions i sancions lleus, greus i molt greus, les que es reculen en els articles 18 i 19 de la Llei 11/2016, de 28 de novembre, de la Generalitat.

2. Són responsables de les infraccions, fins i tot a títol de simple inobservança, les persones físiques o jurídiques, qualsevol que siga la seua naturalesa, les autoritats, directius i el personal al servei de les institucions, administracions públiques i entitats incloses dins de l’àmbit d’actuació de l’Agència, que duguen a terme accions o que incórreguen en les omissions tipificades en la llei esmentada, amb dol, culpa o negligència.

3. La competència per a la imposició d’aquestes sancions correspon al director o directora de l’Agència.

 

Article 50. Principis del procediment sancionador i de la potestat sancionadora

1. El procediment sancionador es regeix pel que estableix la Llei 11/2016, de 28 de novembre, de la Generalitat, per les regles del procediment administratiu comú i les especialitats en l’àmbit sancionador, recollides en la Llei 39/2015, d’1 d’octubre, del procediment administratiu comú de les administracions públiques, i en la Llei 40/2015, d’1 d’octubre, de règim jurídic del sector públic, o normes que les substituïsquen.

2. D’acord amb el que disposen els articles 25 a 31 de la Llei 40/2015, d’1 d’octubre, de règim jurídic del sector públic, són principis rectors de la potestat sancionadora els de legalitat, irretroactivitat, tipicitat, responsabilitat, proporcionalitat, non bis in idem, motivació de les resolucions i prescripció d’infraccions i sancions. Així mateix, es tindrà en compte el grau de culpabilitat, el risc o el dany ocasionat i la transcendència d’aquests.

3. Serà sancionable, com a infracció continuada, la realització d’una pluralitat d’accions o omissions que infringisquen el mateix precepte administratiu o similars, en execució d’un pla preconcebut o aprofitant una ocasió idèntica.

4. Els principis del règim administratiu sancionador s’aplicaran al règim disciplinari del personal al servei de l’Agència.

 

Article 51. Actuacions prèvies i acord d’iniciació

1. El procediment s’iniciarà d’ofici per acord del director o directora de l’Agència, bé per própia iniciativa o com a conseqüència de petició raonada d’altres órgans o denúncia. Amb anterioritat a l’acord d’iniciació s’haurà de determinar la versemblança dels fets i, a aquests efectes, l’órgan competent podrà obrir un període d’informació prèvia amb la finalitat de conéixer les circumstàncies del cas concret i la conveniència o no d’iniciar el procediment.

2. En els casos en què l’inici del procediment es produïsca com a conseqüència de petició raonada d’altres órgans, s’observarà el que disposen, respectivament, els articles 60.2 i 61.3 de la Llei 39/2015, d’1 d’octubre, del procediment administratiu comú de les administracions públiques.

3. Les actuacions prèvies s’orientaran a determinar, amb la màxima precisió possible, els fets susceptibles de motivar la incoació del procediment, la identificació de la persona o persones que puguen resultar responsables i les circumstàncies rellevants que concórreguen en els uns i els altres.

4. S’establirà la deguda separació entre la fase instructora i la sancionadora, que s’encomanarà a órgans diferents.

5. En cap cas es podrà imposar una sanció sense que s’haja tramitat el procediment oportú. Es prohibeix la imposició de sancions de ple, sense tramitar cap expedient contradictori previ.

6. No es podran iniciar nous procediments de caràcter sancionador per fets o conductes tipificats com a infraccions en la comissió dels quals l’infractor persistisca de manera continuada, mentre no haja recaigut una primera resolució sancionadora, amb caràcter executiu.

7. L’acord d’iniciació es comunicarà a la persona instructora del procediment, amb trasllat de totes les actuacions que hi haja sobre aquest tema, i es notificarà als interessats, entesos en tot cas com a tals la persona inculpada. Així mateix, la incoació es comunicarà al denunciant, informant o alertador.

8. L’acord d’iniciació haurà de contindre almenys:

a) Identificació de la persona o persones presumptament responsables.

b) Els fets que motiven la incoació del procediment, la possible qualificació d’aquests i les sancions que hi puguen correspondre, sense perjudici del que resulte de la instrucció.

c) Identificació dels instructors o instructores i, si escau, secretari o secretària del procediment, amb indicació expressa del règim de recusació d’aquests.

d) Òrgan competent per a la resolució del procediment i norma que li atribuïsca aquesta competència, amb indicació de la possibilitat del fet que el presumpte responsable puga reconéixer voluntàriament la seua responsabilitat, amb els efectes previstos en l’article 85 de la Llei 39/2015, d’1 d’octubre, del procediment administratiu comú de les administracions públiques.

e) Mesures de caràcter provisional que haja acordat l’órgan competent per a iniciar el procediment sancionador, sense perjudici de les que es puguen adoptar durant aquest.

f) Indicació del dret a formular al·legacions i a l’audiència en el procediment i dels terminis per a l’exercici d’aquestes, així com indicació que, en cas de no efectuar al·legacions en el termini previst sobre el contingut de l’acord d’iniciació, aquest podrà ser considerat proposta de resolució quan continga un pronunciament precís sobre la responsabilitat imputada.

9. Excepcionalment, quan en el moment de dictar l’acord d’iniciació no hi haja prou elements per a la qualificació inicial dels fets que motiven la incoació del procediment, la qualificació esmentada es podrà efectuar en una fase posterior mitjançant l’elaboració d’un plec de càrrecs, que s’haurà de notificar als interessats.

 

Article 52. Mesures de caràcter provisional

En el procediment sancionador es podran adoptar les mesures provisionals a què es refereix l’article 56 de la Llei 39/2015, d’1 d’octubre, del procediment administratiu comú de les administracions públiques, i seguir el procediment previst en aquest.

 

Article 53. Instrucció

1. Les persones interessades disposaran d’un termini de deu dies per a aportar totes les al·legacions, documents o informacions que estimen convenients i, si escau, proposar una prova que concrete els mitjans de què es pretén valdre. En la notificació de la iniciació del procediment s’indicarà als interessats aquest termini.

2. Cursada la notificació a què es refereix el punt anterior, l’instructor o instructora del procediment durà a terme d’ofici totes les actuacions que resulten necessàries per a l’examen dels fets, i recollirà les dades i les informacions rellevants per a determinar, si escau, l’existència de responsabilitats susceptibles de sanció, i podrà acordar l’obertura d’un període de prova.

3. En l’acord que óbriga el període de prova, que es notificarà a les persones interessades, es podrà rebutjar de manera motivada la pràctica de les proves que, si escau, hagen proposat aquells, quan siguen improcedents.

4. Els fets declarats provats per resolucions judicials penals fermes vincularan les administracions públiques respecte dels procediments sancionadors que substancien.

5. A més dels drets de les persones interessades en un procediment administratiu, previstos amb caràcter general en l’article 53.1 de la Llei 39/2015, d’1 d’octubre, del procediment administratiu comú de les administracions públiques, en el cas de procediments administratius de naturalesa sancionadora, les persones presumptament responsables tindran els drets següents:

a) A la notificació dels fets que se li imputen, de les infraccions que aquests fets puguen constituir i de les sancions que, si escau, se’ls puguen imposar, així com de la identitat de l’instructor o instructora, de l’autoritat competent per a imposar la sanció i de la norma que atribuïsca aquesta competència.

b) A la presumpció de no-existència de responsabilitat administrativa mentre no es demostre el contrari.

 

Article 54. Proposta de resolució i audiència

1. Una vegada conclosa la instrucció del procediment, l’órgan instructor formularà una proposta de resolució que haurà de ser notificada a les persones interessades. La proposta de resolució haurà d’indicar la posada de manifest del procediment i el termini per a formular al·legacions i presentar els documents i les informacions que s’estimen pertinents.

2. En la proposta de resolució es fixaran de manera motivada els fets que es consideren provats i la qualificació jurídica exacta d’aquests, es determinarà la infracció que, si escau, aquells constituïsquen, la persona o persones responsables i la sanció que es propose, la valoració de les proves practicades, especialment les que constituïsquen els fonaments bàsics de la decisió, així com les mesures provisionals que, si escau, s’hagen adoptat.

3. Les propostes de resolució en els procediments de caràcter sancionador i les resolucions d’aquests procediments seran motivades, amb referència succinta de fets i fonaments de dret.

4. No obstant aixó, l’órgan instructor resoldrà la finalització del procediment, amb arxivament de les actuacions, sense que calga la formulació de la proposta de resolució, quan en la instrucció del procediment es pose de manifest que concorre alguna de les circumstàncies següents:

a) La inexistència dels fets que puguen constituir la infracció.

b) Quan els fets no resulten acreditats.

c) Quan els fets provats no constituïsquen, de manera manifesta, infracció administrativa.

d) Quan no hi haja o no s’haja pogut identificar la persona o persones responsables o bé apareguen exempts de responsabilitat.

e) Quan es concloga, en qualsevol moment, que ha prescrit la infracció.

 

Article 55. Resolució i efectes

1. La durada de les actuacions sancionadores de l’Agència no podrà excedir sis mesos des que es va adoptar l’acord d’iniciació del procediment sancionador, llevat que la complexitat del cas aconselle una ampliació de termini que, en tot cas, no podrà superar sis mesos més. La resolució que decrete l’ampliació de termini haurà de ser motivada.

2. El transcurs del termini anterior sense resolució expressa produeix la caducitat de l’expedient, la qual cosa ordena l’arxiu de les actuacions amb els efectes previstos en l’article 95 de la Llei 39/2015, d’1 d’octubre, del procediment administratiu comú de les administracions públiques.

3. La resolució del procediment sancionador inclourà, a més del que assenyalen els articles 88 i 89 de la Llei 39/2015, d’1 d’octubre, del procediment administratiu comú de les administracions públiques, la valoració de les proves practicades, especialment les que constituïsquen els fonaments bàsics de la decisió, fixarà els fets i, si escau, la persona o persones responsables, la infracció o infraccions comeses i la sanció o sancions que s’imposen, o bé la declaració de no-existència d’infracció o responsabilitat.

4. En la resolució no es podran acceptar fets diferents dels que es determinen en el curs del procediment, amb independència de la valoració jurídica diferent d’aquests. No obstant aixó, quan l’órgan competent per a resoldre considere que la infracció o la sanció tenen més gravetat que la que determina la proposta de resolució, es notificarà l’inculpat perquè aporte totes les al·legacions que estime convenients en el termini de quinze dies.

5. La resolució que pose fi al procediment serà executiva quan no càpia contra aquesta cap recurs ordinari en via administrativa, i s’hi podran adoptar les disposicions cautelars necessàries per a garantir-ne l’eficàcia sempre que no siga executiva, que podran consistir en el manteniment de les mesures provisionals que, si escau, s’hagen adoptat.

Quan la resolució siga executiva, es podrà suspendre cautelarment, si la persona interessada manifesta a l’Agència la seua intenció d’interposar recurs contenciós administratiu contra la resolució ferma en via administrativa. Aquesta suspensió cautelar finalitzarà quan:

a) Haja transcorregut el termini legalment previst sense que l’interessat haja interposat cap recurs contenciós administratiu.

b) Després que la persona interessada haja interposat recurs contenciós administratiu:

1r. No s’haja sol·licitat en el mateix tràmit la suspensió cautelar de la resolució impugnada.

2n. L’órgan judicial es pronuncie sobre la suspensió cautelar sol·licitada, en els termes previstos en aquesta.

6. Quan les conductes sancionades hagen causat danys o perjudicis a les administracions i la quantia destinada a indemnitzar aquests danys no haja quedat determinada en l’expedient, es fixarà mitjançant un procediment complementari, la resolució del qual serà immediatament executiva. Aquest procediment serà susceptible de terminació convencional, peró ni aquesta ni l’acceptació pels infractors de la resolució que puga recaure implicaran el reconeixement voluntari de la seua responsabilitat. La resolució del procediment posarà fi a la via administrativa.

 

Article 56. Tramitació simplificada

1. Es podrà adoptar la tramitació simplificada del procediment sancionador quan el director o directora de l’Agència considere que hi ha elements suficients de judici per a qualificar la infracció com a lleu.

2. La resolució que acorde d’ofici la tramitació simplificada del procediment sancionador haurà de ser notificada a les persones interessades. Si alguna d’aquestes manifesta la seua oposició expressa, l’Agència haurà de seguir la tramitació ordinària.

 

Article 57. Executorietat

1. Contra la resolució del director o directora de l’Agència del procediment sancionador, hi cap el recurs potestatiu de reposició. Transcorregut el termini per a la interposició d’aquest sense que la persona interessada l’haja presentat o una vegada resolt aquest, la resolució serà immediatament executiva.

2. Quan de la resolució administrativa sancionadora s’origine una obligació de pagament derivada d’una sanció económica, aquesta s’efectuarà preferentment, llevat que es justifique la impossibilitat de fer-ho, mitjançant algun dels mitjans electrónics següents:

a) Transferència bancària.

b) Domiciliació bancària.

c) Qualssevol altres que autoritze l’órgan competent en matèria d’Hisenda Pública.

3. La recaptació de les sancions que puga imposar l’Agència, tant en període voluntari com en executiu, podrà ser convinguda amb les administracions tributàries estatal o autonómica. Per a assegurar el cobrament d’aquestes sancions, l’Agència podrà proposar l’adopció de les mesures cautelars previstes en la normativa pressupostària i tributària.

 

**Índex** **?**

 

TÍTOL IX  
 Personal al servei de l’Agència

 

Capítol I. Disposicions generals

 

Article 58. Règim jurídic

1. El personal que presta serveis en l’Agència es regeix pel que disposa la Llei 11/2016, de 28 de novembre, de la Generalitat, en aquest reglament, en la normativa reguladora del personal de les Corts i, si no és possible, per la legislació aplicable en matèria de funció pública valenciana.

2. Les normes que aprove el director o directora de l’Agència desenvoluparan i adaptaran, a les característiques própies d’aquesta, el règim previst en la normativa reguladora del personal de les Corts, prèvia negociació col·lectiva.

 

Article 59. Tipus de personal i exercici de potestats públiques

1. Els llocs de treball de l’Agència són proveïts únicament per funcionaris de carrera de qualsevol administració pública, d’acord amb els principis d’igualtat, publicitat, mèrit i capacitat adequats.

2. El personal de l’Agència exerceix les potestats públiques que li encomana la llei sota el principi d’imparcialitat i en defensa dels interessos generals.

 

Article 60. Acreditació professional i condició d’autoritat pública

1. El personal al servei de l’Agència acredita la seua pertinença a aquesta mitjançant una targeta d’identificació personal o una certificació expedida pel seu director o directora.

2. Els funcionaris i funcionàries de l’Agència que tenen atribuïdes funcions inspectores gaudeixen de la condició d’agents de l’autoritat.

3. El personal de l’Agència haurà d’actuar en tot moment amb el màxim respecte i la màxima consideració a les autoritats i al personal de les administracions, entitats o institucions que estiguen incursos en un procediment d’investigació, així com el respecte més escrupolós a la dignitat, i als seus drets i garanties.

 

Article 61. Formes de provisió de llocs de treball

1. Els sistemes de provisió de llocs de treball són els que preveu la Llei de funció pública valenciana.

2. Les convocatóries per a proveir llocs de treball i les seues resolucions s’hauran de fer públiques en el Diari Oficial de la Generalitat Valenciana i en el Butlletí Oficial de les Corts, tenint en compte com a data d’efectes la publicació en el Diari Oficial de la Generalitat Valenciana. Quan així es considere, també es publicaran en el Boletín Oficial del Estado.

3. Quan per raons d’urgència calga ocupar un lloc vacant, es podrà adscriure provisionalment, mitjançant els procediments de comissió de serveis o adscripció provisional, a un funcionari o funcionària de carrera per al seu acompliment pel temps indispensable fins que es cobrisca definitivament.

 

Article 62. Relació de llocs de treball i classificació

1. La relació de llocs de treball contindrà els llocs necessaris i adequats per a garantir el compliment efectiu de les seues funcions, d’acord amb els crèdits pressupostaris aprovats.

2. En la relació de llocs de treball s’indicarà, com a mínim, el número de cada lloc, la seua denominació, grup, classificació professional, complements i nivell d’específics, forma de provisió, requisits, mèrits, funcions i, si escau, qualsevol altra circumstància rellevant per a la provisió d’aquests.

3. Una vegada aprovada la relació de llocs de treball pel director o directora de l’Agència, prèvia negociació en la taula negociadora, es publicarà en el Diari Oficial de la Generalitat Valenciana, en el Butlletí Oficial de les Corts i en la pàgina web de l’Agència.

4. L’estructura organitzativa de l’Agència es desenvoluparà conforme a les necessitats derivades de l’activitat de l’Agència.

 

Article 63. Retribucions

1. La classificació dels llocs de treball de l’Agència es regirà pel que estableix la Llei 11/2016, de 28 de novembre, de la Generalitat, i es recollirà en la relació de llocs de treball.

2. Els funcionaris i funcionàries que presten serveis en l’Agència tenen dret al complement de carrera professional i al fet que se’ls reconega el grau de carrera professional horitzontal que els corresponga, amb efectes des de la seua incorporació o presa de possessió, i siga quina siga la forma de provisió, provisional o definitiva, del lloc de treball. Per al primer reconeixement, es tindrà en compte el temps de serveis prestat en altres administracions públiques.

3. Així mateix, el personal de l’Agència podrà percebre retribucions complementàries similars a les establides per al personal de les Corts o de les seues institucions adscrites, prèvia negociació col·lectiva i prèvia consignació pressupostària adequada i suficient.

 

Article 64. Carrera professional

El complement de carrera professional, al qual es refereix l’apartat 2 de l’article anterior, s’aplicarà d’acord amb la normativa reguladora del personal de les Corts en el que no preveu aquest reglament.

 

**Índex** **?**

 

Capítol II. Drets, deures i incompatibilitats

 

Article 65. Principis d’actuació del personal

1. Sense perjudici del que disposa l’article 5 d’aquest reglament, el personal al servei de l’Agència desenvolupa el seu treball amb honestedat, integritat, exemplaritat, independència, imparcialitat, neutralitat política, ideológica i religiosa, i amb respecte a la Constitució, a l’Estatut d’Autonomia de la Comunitat Valenciana i a la resta de l’ordenament jurídic.

2. El personal al servei de l’Agència no pot acceptar, ni directament ni indirectament, cap tracte de favor, privilegi, avantatge, cessió gratuïta o donació, que li siga oferit amb motiu o ocasió de l’exercici de les seues funcions.

3. Com a conseqüència de l’exercici de les seues funcions, el personal al servei de l’Agència no podrà rebre regals, ni durant l’acompliment de les seues funcions en aquesta ni una vegada finalitzats els seus serveis.

4. Totes aquestes regles, així com les especificitats relatives a conflictes d’interessos i règim d’incompatibilitats, es desenvoluparan en el codi ètic i de conducta a què es refereix l’article 6 d’aquest reglament.

 

Article 66. Deure de secret i altres deures específics

1. El personal de l’Agència, per a garantir la confidencialitat de les actuacions, està subjecte al deure de secret de les dades, les informacions i els documents que conega en el desenvolupament de les seues funcions. Aquest deure s’estén, fins i tot, després de deixar de prestar serveis en l’Agència.

2. L’incompliment del deure de secret donarà lloc a l’obertura d’una investigació interna i a la incoació, si escau, de l’expedient disciplinari pertinent, respecte del qual la directora o director de l’Agència donarà compte a la comissió parlamentària corresponent.

3. Amb la finalitat d’evitar que persones alienes a l’Agència accedisquen a dades confidencials, s’establirà un protocol de bones pràctiques per a la gestió i la custódia de la informació, així com per a la utilització de mitjans electrónics.

4. Es prohibeix la difusió, la publicació o la utilització d’informació declarada sensible per funcionari o funcionària de l’Agència.

5. Cada funcionari o funcionària de l’Agència, en el moment de la seua incorporació a aquesta, subscriurà una declaració responsable en què es deixarà constància d’aquesta obligació de confidencialitat, que s’estén, fins i tot, després d’haver prestat serveis en l’Agència, i les responsabilitats derivades del seu incompliment, incloses les civils, com a conseqüència de la revelació indeguda d’informacions, dades, actes, documents o assumptes.

6. A més, el personal de l’Agència ha de complir les normes de funcionament intern i de seguretat, evitar en la conducta professional i personal situacions determinants de risc reputacional per a la Agència, que contrarien els principis rectors i d’actuació a què es refereix l’article 5 d’aquest reglament, no exhibir injustificadament l’acreditació professional i entregar al director o directora de l’Agència la documentació a què es refereix l’article 69.5 del present reglament en els casos que procedisca.

 

Article 67. Protecció del personal al servei de l’Agència

1. L’Agència protegeix, personalment i materialment, els funcionaris i funcionàries al seu servei en l’exercici de les seues funcions. En particular, els funcionaris i funcionàries de l’Agència tenen dret individual a la defensa jurídica i a la protecció en els procediments que se segueixen davant de qualsevol ordre jurisdiccional com a conseqüència de l’exercici legítim de les seues funcions, fins i tot després d’haver cessat en el càrrec.

2. L’Agència podrà assumir la defensa dels funcionaris i funcionàries al seu servei contra els que deduïsquen davant dels órgans judicials corresponents pretensions de responsabilitat civil o penal derivades de fets realitzats en l’exercici de les seues funcions, sempre que hagen actuat amb subjecció a la legalitat o complint ordres superiors que no constituïsquen una infracció manifesta, clara i terminant de l’ordenament jurídic i que hi haja coincidència d’interessos.

3. Així mateix, l’Agència podrà assumir l’assistència lletrada dels seus funcionaris i funcionàries en els casos en què hagen sigut objecte d’una acció il·lícita manifesta i greu en ocasió de l’acompliment de les seues funcions.

 

Article 68. Dret i deure de formació contínua i especialitzada

1. El personal funcionari al servei de l’Agència ha de ser expert i especialitzat, amb la capacitació necessària que requerisca l’acompliment adequat de les seues funcions particulars en aquella.

2. Els funcionaris i funcionàries de l’Agència tenen el dret i el deure a la formació contínua i especialitzada, així com a l’actualització permanent dels seus coneixements i capacitats professionals.

3. A aquest efecte, l’Agència podrà establir programes propis de formació o requerir l’assistència externa que siga necessària.

 

Article 69. Conflicte d’interessos

1. Al personal al servei de l’Agència li resulten aplicables les causes d’abstenció i recusació recollides en els articles 23 i 24 de la Llei 40/2015, d’1 d’octubre, de règim jurídic del sector públic.

2. Així mateix, per a preservar la independència i la integritat de l’Agència, el personal al seu servei no pot intervindre en cap assumpte tramitat per aquesta en què, directament o indirectament, tinga interessos de qualsevol tipus que en puguen comprometre la imparcialitat. El conflicte d’interessos s’ha d’interpretar en el sentit més ampli possible. Si un funcionari o funcionària entén que concorre un altre motiu que puga comprometre la seua imparcialitat en la tramitació o la intervenció en un assumpte, ha de comunicar-ho immediatament al director o directora de l’Agència.

3. La infracció del deure d’abstenció dona lloc a l’exigència de les responsabilitats corresponents.

4. En tot cas, s’haurà d’impedir que els interessos de grups económics, socials, corporatius, ideológics o religiosos o els criteris que propugnen aquests grups influïsquen sobre les actuacions de l’Agència i dels seus funcionaris i funcionàries.

5. El personal de l’Agència que ocupe llocs amb rang de direcció de servei o superior, que tinga poder de decisió o influència en la presa de decisions o que gestione els sistemes d’informació ha de presentar, en el moment de la incorporació a l’Agència, del seu cessament si escau, i anualment, el director o directora de l’Agència, una declaració anual de rendes percebudes i una declaració responsable sobre la realització d’activitats i la titularitat de béns, obligacions o drets patrimonials, les dues en la forma que s’establisca.

 

Article 70. Incompatibilitats

1. El règim d’incompatibilitats aplicable a la directora o director és el que determina l’article 27 de la Llei 11/2016, de 28 de novembre, de la Generalitat.

2. Els funcionaris i funcionàries de l’Agència es regeixen pel règim d’incompatibilitats establit en l’Estatut del personal de les Corts.

3. El personal al servei de l’Agència, si vol exercir una altra activitat, ha de disposar de l’autorització de compatibilitat corresponent. Correspon al director o directora de l’Agència resoldre les sol·licituds de compatibilitat. En qualsevol cas, denegarà l’autorització per a qualsevol activitat susceptible de comportar conflictes d’interés al servei de l’Agència.

 

**Índex** **?**

 

Capítol III. Règim disciplinari

 

Article 71. Responsabilitat disciplinària

1. L’incompliment dels deures propis del personal al servei de l’Agència que supose la comissió de faltes, per acció o omissió, donarà lloc a la imposició de les sancions corresponents, independentment de les que es puguen derivar de la responsabilitat patrimonial o penal.

2. El règim disciplinari aplicable al personal al servei de l’Agència és el que estableix en l’Estatut de personal de les Corts.

 

Article 72. Expedient disciplinari

1. La imposició d’una sanció disciplinària al personal al servei de l’Agència requereix la instrucció prèvia d’un expedient disciplinari.

2. L’acord d’iniciació de l’expedient disciplinari correspon al director o directora de l’Agència, que haurà de designar les persones que exercisquen les tasques d’instrucció i secretaria de l’expedient.

3. La instrucció de l’expedient disciplinari es farà d’acord amb el que disposa la normativa reguladora del procediment disciplinari.

4. Després de l’emissió del plec de càrrecs, la persona expedientada disposa d’un termini de quinze dies per a presentar al·legacions a aquest. Transcorregut aquest termini, l’instructor o instructora elevarà una proposta de resolució al director o directora de l’Agència, a qui correspon resoldre l’expedient.

 

**Índex** **?**

 

TÍTOL X  
 Règim económic i pressupostari i de contractació

 

Capítol I. Règim económic i pressupostari

 

Article 73. Pressupost i control ****[4]****

1. L’Agència ajustarà el seu règim económic i pressupostari al que disposa l’article 3 de la Llei 11/2016, de 28 de novembre, de la Generalitat.

2. La comptabilitat de l’Agència està sotmesa als principis de comptabilitat pública i al sistema d’autorització, disposició, obligació i pagament per a assegurar el control pressupostari.

3. S’auditaran els comptes anuals de l’Agència en els termes previstos en la Llei 11/2016, de la Generalitat, que se subjectaran a la Intervenció de les Corts en la forma que es determine. La Sindicatura de Comptes és l’órgan al qual, amb la màxima iniciativa i responsabilitat, correspon la fiscalització o control extern de la gestió economicofinancera i el coneixement de les auditories efectuades.

 

Article 74. Gestió económica

L’Agència ajustarà la seua gestió económica a les bases d’execució pressupostàries que aprove el seu director o directora per a cada exercici, que es publicaran en el Butlletí Oficial de les Corts, i a les normes que es dicten en desenvolupament d’aquelles.

 

Article 75. Prerrogatives

1. L’Agència disposarà de les prerrogatives establides legalment per a la Generalitat en el cobrament de les quantitats que, com a ingressos de dret públic, haja de percebre, incloses les sancions derivades de la Llei 11/2016, de 28 de novembre, de la Generalitat, i actuarà d’acord amb el procediment administratiu corresponent.

2. El director o directora de l’Agència expedirà la certificació de descobert del deute, que constituirà un títol suficient per a iniciar, si escau, la via executiva.

3. Per a la recaptació d’aquests ingressos en via executiva l’Agència podrà subscriure els convenis de col·laboració que siguen procedents, d’acord amb el principi d’eficiència.

 

Article 76. Vinculació jurídica dels crèdits

La vinculació jurídica dels crèdits, d’acord amb la seua naturalesa económica, s’establirà en les bases d’execució del pressupost anual.

 

Article 77. Modificacions de crèdit

1. Quan es requerisca imputar l’import total o parcial d’un crèdit a altres partides pressupostàries amb diferent vinculació jurídica, sense alterar la quantia total del pressupost de despeses, es farà la modificació per transferència de crèdit corresponent, una vegada aprovat pel director o directora de l’Agència.

2. Podran generar crèdits en l’estat de despeses del pressupost, els màxims ingressos sobre els totals previstos, així com els ingressos no previstos, sempre que els uns i els altres no tinguen caràcter finalista. En els dos casos, l’autorització correspondrà al director o directora de l’Agència.

3. Les modificacions de crèdit restants que suposen un increment global del pressupost es tramitaran mitjançant proposta de la persona titular de la direcció de l’Agència a la Mesa de les Corts, perquè es remeta a la conselleria competent en matèria pressupostària.

4. Les modificacions de crèdit es publicaran en el Butlletí Oficial de les Corts amb una periodicitat trimestral.

 

Article 78. Comptes anuals

El contingut dels comptes anuals de l’Agència haurà d’ajustar-se al Pla general de comptabilitat pública.

 

Article 79. Règim de pagaments i ingressos

1. L’Agència disposarà de tresoreria própia, corresponent a la persona titular de la direcció la facultat d’obrir i, si escau, cancel·lar comptes bancaris per a la gestió.

2. El règim de disposició de fons en els comptes de titularitat de l’Agència requerirà almenys dues signatures: la signatura de la persona titular de la direcció, juntament amb l’administrador o administradora, o la persona que ocupe la direcció d’Unitat de Gestió Económica.

3. Les competències en matèria d’ordenació de pagaments correspondran al director o directora de l’Agència.

4. Els pagaments es faran prèvia consignació pressupostària i registre comptable de les operacions que donen lloc a aquells.

5. Els ingressos hauran de ser autoritzats per la persona titular de la direcció amb caràcter previ a la seua presa de raó en comptabilitat.

 

**Índex** **?**

 

Capítol II. Règim patrimonial i de contractació

 

Article 80. Règim general patrimonial i de contractació

1. El règim patrimonial i de contractació aplicable a l’Agència s’ajustarà, respectivament, a la Llei de patrimoni de la Generalitat, i als preceptes de la legislació sobre contractes del sector públic que siguen aplicables en cada cas. ****[5]****

2. La directora o director de l’Agència és l’órgan de contractació d’aquesta.

3. L’Agència pot adherir-se a sistemes de contractació centralitzada d’obres, serveis i subministraments, a escala autonómica o estatal, així com subscriure convenis amb altres institucions, administracions o entitats, per raons d’eficàcia i eficiència, per a l’adquisició comuna de béns o prestació de serveis i el cofinançament de contractes.

 

**Índex** **?**

 

TÍTOL XI  
 Rendició de comptes i transparència

 

Article 81. Memória anual, informes especials o extraordinaris, recomanacions i compareixences en comissions parlamentàries

1. En relació amb la memória anual, els informes especials i extraordinaris, les recomanacions i els dictàmens i la rendició de comptes a la ciutadania, sobre els resultats de l’activitat de l’Agència, s’hi aplicarà el que disposen els articles 22 a 25 de la Llei 11/2016, de 28 de novembre, de la Generalitat, de l’Agència de Prevenció i Lluita contra el Frau i la Corrupció de la Comunitat Valenciana.

2. L’Agència, sempre que siga requerida, cooperarà amb les comissions parlamentàries d’investigació en l’elaboració de dictàmens sobre assumptes del seu àmbit d’actuació. Igualment, la directora o director de l’Agència acudirà a les comissions parlamentàries a què siga convocat per a informar de l’estat de les seues actuacions i podrà sol·licitar, quan ho crega convenient, comparéixer.

 

Article 82. Transparència de l’activitat pública de l’Agència

1. L’Agència actuarà amb transparència, promourà la publicitat i la difusió de la informació i l’activitat pública i garantirà l’accés per la ciutadania a aquesta informació, mitjançant diferents canals, especialment a través d’internet, en els termes establits en la normativa general estatal i autonómica aplicable, en aquest reglament i a través de qualssevol altres mesures que a aquest efecte adopte el director o directora de l’Agència.

2. La informació serà veraç, objectiva i actualitzada, i es publicarà o es proporcionarà de manera clara, estructurada, comprensible i fàcilment localitzable.

 

Article 83. Portal de transparència

1. La informació el coneixement de la qual siga rellevant per a garantir la transparència de l’activitat de l’Agència es publicarà de manera periódica i actualitzada en la seua pàgina web d’una manera clara, estructurada i comprensible per als interessats i, preferentment, en formats reutilitzables.

2. En el portal de transparència de l’Agència es publicarà, com a mínim, la informació a què es refereix l’article 9 de la Llei 2/2015, de 2 d’abril, de transparència, bon govern i participació de la Comunitat Valenciana, o norma que la substituïsca.

 

Article 84. Dret d’accés a la informació pública

1. Qualsevol ciutadà o ciutadana, a títol individual o en representació de qualsevol organització legalment constituïda, té dret d’accés a la informació pública, en els termes establits en la Llei 2/2015, de 2 d’abril, de transparència, bon govern i participació ciutadana de la Comunitat Valenciana, o norma que la substituïsca, mitjançant sol·licitud prèvia dirigida a la directora o director de l’Agència.

2. Si la informació sol·licitada està afectada parcialment per alguna limitació, es facilitarà, sempre que siga possible, l’accés parcial, i s’ometrà la part afectada per la limitació, llevat que d’aixó resulte una informació distorsionada, equívoca o mancada de sentit.

3. Si les sol·licituds es refereixen a informació que afecte els drets o els interessos de tercers, l’órgan administratiu encarregat de resoldre donarà trasllat a les persones afectades perquè, si escau, en el termini de quinze dies hàbils presenten les al·legacions que estimen pertinents. El sol·licitant serà informat d’aquesta circumstància, així com de la suspensió del termini per a resoldre, mentrestant.

4. Si la informació que se sol·licite conté dades personals, caldrà ajustar-se al que disposa la normativa sobre protecció de dades de caràcter personal.

5. El règim sobre els límits d’accés a la informació pública serà el previst en l’article 14 de la Llei 19/2013, de transparència, accés a la informació pública i bon govern, o norma que el substituïsca. En particular, el dret d’accés podrà ser limitat quan accedir a la informació supose un perjudici per a la prevenció, la investigació i la sanció dels il·lícits penals, administratius o disciplinaris, les funcions administratives d’inspecció i control, i la garantia de la confidencialitat o el secret requerit en processos de presa de decisió.

L’aplicació dels límits serà justificada i proporcionada al seu objecte i finalitat de protecció i atendrà les circumstàncies del cas concret.

 

**Índex** **?**

 

TÍTOL XII  
 Registres de l’Agència, seu electrónica i bústia de denúncies

 

Article 85. Registre general

L’Agència disposa d’un registre general propi, de caràcter electrónic conforme a la normativa vigent, adscrit a l’Àrea d’Administració, Recursos Humans i Gestió Económica. Mitjançant resolució del seu director o directora, s’establiran les seues normes de funcionament, que es publicaran en la web de l’Agència, en el Butlletí Oficial de les Corts i en el Diari Oficial de la Generalitat Valenciana.

 

Article 86. Seu electrónica de l’Agència

Correspon a l’Agència aprovar, mitjançant resolució de la seua directora o director, la constitució de la seua seu electrónica i la regulació del seu funcionament, que inclourà la regulació del registre electrónic i del tauler d’anuncis electrónic, i es publicarà en la web de l’Agència, en el Butlletí Oficial de les Corts i en el Diari Oficial de la Generalitat Valenciana.

 

Article 87. Registre de convenis

1. Es crea el registre de convenis de l’Agència de naturalesa administrativa, adscrit a la Direcció d’Assumptes Jurídics, en el qual seran objecte d’inscripció els convenis subscrits, així com qualsevol incidència relativa a la seua interpretació, execució, modificació, prórroga, suspensió i extinció.

2. Els convenis podran incloure qualssevol clàusules o estipulacions, sempre que siguen conformes amb l’ordenament jurídic. En tot cas, els instruments de formalització dels convenis hauran d’especificar, com a mínim:

a) El títol del conveni, que identificarà les parts intervinents i contindrà una breu referència al seu objecte.

b) El lloc i la data de signatura.

c) Les parts que subscriuen el conveni i la capacitat jurídica amb què actua cada una de les persones que intervenen en el seu nom i representació.

d) L’objecte del conveni, les actuacions que s’acorda desenvolupar per a la seua consecució o compliment i les obligacions que comporta per a cada una de les parts, inclós, si escau, el contingut económic.

e) La possibilitat d’establir un órgan mixt de seguiment.

f) La data de l’inici de l’eficàcia i el termini de vigència del conveni, sense perjudici de la possibilitat de la seua prórroga si així ho acorden les parts signants del conveni.

g) Altres causes d’extinció del conveni diferents de la conclusió del termini de la seua vigència, així com la manera de finalitzar, en aquests supósits, les actuacions en curs d’execució.

h) La jurisdicció a la qual se sotmetran les qüestions litigioses que puguen sorgir respecte del conveni.

3. En tot cas, en l’expedient de tramitació, previ a la subscripció del conveni, haurà de figurar l’informe-proposta justificatiu de la necessitat i l’oportunitat del conveni, una memória económica sobre l’existència o la inexistència d’obligacions económiques per a l’Agència, i l’informe jurídic corresponent.

4. La subscripció de convenis per l’Agència es publicarà en el Butlletí Oficial de les Corts i en el Diari Oficial de la Generalitat Valenciana.

 

Article 88. Registre d’acords de condicions de treball

1. Es crea el registre d’acords de condicions de treball de l’Agència, adscrit a l’Àrea d’Administració, Recursos Humans i Gestió Económica, en què seran objecte d’inscripció els acords de condicions de treball del personal al servei de l’Agència, aprovats després de la negociació col·lectiva, en els termes expressats en l’article 38 del Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic, o norma que el substituïsca.

2. Aquests acords es traslladaran a la Mesa de les Corts perquè se’n prenga coneixement i es publicaran en el Butlletí Oficial de les Corts, en el Diari Oficial de la Generalitat i en el portal de transparència de l’Agència.

 

Article 89. Registre d’acords i resolucions del director o directora de l’Agència

1. Es portarà un registre dels acords i les resolucions adoptats pel director o directora de l’Agència, en què queden anotats, com a mínim, l’ordre numèric de l’acord o la resolució, que s’iniciarà cada any natural, la data de la seua emissió, la unitat administrativa tramitadora, el número d’expedient, la denominació o el títol de l’acord o resolució, la persona o persones destinatàries i, si escau, la ressenya del seu contingut.

2. Mitjançant resolució del director o directora de l’Agència, es crearà i es regularà aquest registre, que quedarà incorporat a la tramitació i l’expedient electrónic.

 

Article 90. Bústia de denúncies

1. La bústia de denúncies és un canal telemàtic segur per a la presentació de denúncies, informacions o comunicacions dirigides a l’Agència, que permet la intercomunicació, fins i tot quan la informació que es rep és anónima.

2. Mitjançant resolució de la seua directora o director, publicada en el Diari Oficial de la Generalitat Valenciana, es crea i es regula el funcionament de la bústia de denúncies de l’Agència disponible en la web de l’Agència (https://www.antifraucv.es).

3. Aquesta bústia de denúncies operarà, així mateix, com a oficina virtual de l’empleat públic, per a permetre a aquest personal, de manera confidencial, comunicar irregularitats administratives que puguen tindre coneixement en l’exercici de les seues funcions.

 

Article 91. Tractament de dades de caràcter personal

1. El tractament i la cessió de les dades obtingudes per l’Agència com a resultat de les seues actuacions, especialment les de caràcter personal, estan sotmeses a la normativa vigent en matèria de protecció de dades i garantia dels drets digitals. L’Agència no podrà divulgar les dades ni informar altres persones o institucions que no siguen les que, d’acord amb la normativa vigent, puguen conéixer-les per raó de les seues funcions. Tampoc podran utilitzar-se ni cedir-se aquestes dades amb finalitats diferents de les establides en la llei.

2. La direcció de l’Agència, oït el seu Consell de Direcció, designarà un delegat de Protecció de Dades, que podrà formar part de la plantilla de l’Agència o exercir les seues funcions en el marc d’un contracte de serveis. En aquest cas es nomenarà un responsable del contracte del personal de l’Agència. Es publicaran les dades de contacte del delegat de protecció de dades i es comunicaran a l’Agència Espanyola de Protecció de Dades, de conformitat amb la normativa vigent.

3. L’Agència i els órgans i les institucions amb funcions de control, inspecció, supervisió i protectorat de les administracions i entitats incloses en l’àmbit d’actuació de l’Agència podran establir acords de col·laboració per a la comunicació de dades i informació rellevant en l’àmbit de les seues competències.

4. No obstant aixó, les dades i la informació que conste en l’Agència en l’exercici de les seues competències es remetran a l’autoritat competent per a iniciar els procediments disciplinaris, sancionadors o penals a què puguen donar lloc.

 

**Índex** **?**

 

DISPOSICIONS ADDICIONALS

 

**Primera. Adscripció de personal**

L’Agència podrà sol·licitar del Consell l’adscripció al seu servei de personal pertanyent a la Policia de la Generalitat, per al acompliment de tasques relacionades amb la seguretat i amb les funcions i les finalitats d’aquella, d’acord amb el que disposen les normes que regulen les funcions i les competències d’aquesta policia.

 

**Segona. Concertació d****’assegurança**

L’Agència podrà subscriure un contracte d’assegurança de responsabilitat civil professional de la direcció i del personal al seu servei, prèvia justificació de la seua necessitat i concreció de les contingències que cal cobrir.

 

**Índex** **?**

 

DISPOSICIÓ TRANSITÒRIA

 

**Única. Carrera professional**

Els efectes del reconeixement de la carrera professional horitzontal per al personal de l’Agència es computaran des de la data d’ingrés en l’Agència, siga quina siga la forma de provisió del lloc, en els termes establits en els articles 63.2 i 64 d’aquest reglament.

 

**Índex** **?**

 

DISPOSICIÓ DEROGATÒRIA

 

**Única. Clàusula derogatória**

Queden derogades totes les disposicions d’igual o inferior rang que s’oposen al disposat en aquest reglament.

 

**Índex** **?**

 

DISPOSICIONS FINALS

 

**Primera. Desenvolupament i modificació d****’aquest reglament**

1. Es faculta la persona titular de la Direcció de l’Agència de Prevenció i Lluita contra el Frau i la Corrupció de la Comunitat Valenciana per a dictar totes les disposicions que requerisca l’aplicació, la interpretació i el desenvolupament d’aquest reglament.

2. Qualsevol modificació del que disposa aquest reglament l’elaborarà la direcció de l’Agència, prèvia deliberació i proposta del Consell de Direcció, i es presentarà a les Corts Valencianes, i s’aprovarà posteriorment per part de l’Agència.

 

**Segona. Entrada en vigor**

1. Aquest reglament es publicarà en el Butlletí Oficial de les Corts i en el Diari Oficial de la Generalitat Valenciana, i entrarà en vigor l’endemà de la seua publicació en aquest últim.

2. El que disposa l’article 63.3 entrarà en vigor a partir de l’exercici en què els pressupostos de l’Agència prevegen aquests costos.

 

**Índex** **?**

 

València, 27 de juny de 2019.– El director de l’Agència de Prevenció i Lluita contra el Frau i la Corrupció de la Comunitat Valenciana: Joan A. Llinares Gómez.

 

 

ANNEX

 

[**Vegeu pàgina número 30199 del DOGV núm. 8582 de 02.07.2019 (pdf)**](http://www.dogv.gva.es/auto/dogv/docvpub/rlgv/2019/RAF_20190627_anexo01.pdf)

 

**Índex** **?**

 

 

 

---

****[1]****L’apartat 1 de l’article 14 es modifica per la [**Resolució número 917/2021, de 16 de desembre de 2021, del director de l'Agència de Prevenció i Lluita contra el Frau i la Corrupció de la Comunitat Valenciana**](https://dogv.gva.es/va/eli/es-vc/res/2021/12/16/(1)/), per la qual s'aprova una modificació puntual del Reglament de funcionament i règim interior referida a l'organització interna d'aquesta agencia. (DOGV núm. 9250 de 05.01.2022) Ref. Base de dades 000069/2022.

****[2]****L’apartat 1 de l’article 15 es modifica per la [**Resolució número 917/2021, de 16 de desembre de 2021, del director de l'Agència de Prevenció i Lluita contra el Frau i la Corrupció de la Comunitat Valenciana**](https://dogv.gva.es/va/eli/es-vc/res/2021/12/16/(1)/).

****[3]****Els apartats 1 i 2 de l’article 18 es modifiquen per la [**Resolució número 917/2021, de 16 de desembre de 2021, del director de l'Agència de Prevenció i Lluita contra el Frau i la Corrupció de la Comunitat Valenciana**](https://dogv.gva.es/va/eli/es-vc/res/2021/12/16/(1)/).

****[4]****L’article 73 es modifica per la [**Resolució de 8 de juliol de 2019, del director de l'Agència de Prevenció i Lluita contra el Frau i la Corrupció de la Comunitat Valenciana**](https://www.dogv.gva.es/va/eli/es-vc/res/2019/07/08/(1)/), per la qual es modifica el reglament de funcionament i règim interior d'aquesta, en desenvolupament de la Llei 11/2016, de 28 de novembre, de la Generalitat (DOGV núm. 8591 de 15.07.2019) Ref. Base de dades 006575/2019. Se suprimeix l’apartat 2 i es renumeren els apartats 3 i 4 que passen a ser apartats 2 i 3, respectivament.

****[5]****L’apartat 1 de l’article 80 es modifica per la [**Resolució de 8 de juliol de 2019, del director de l'Agència de Prevenció i Lluita contra el Frau i la Corrupció de la Comunitat Valenciana**](https://www.dogv.gva.es/va/eli/es-vc/res/2019/07/08/(1)/).


Còpia Permalink ELI